टटका खबर, बुध, ४ अप्रेल २०१२ | Anjoria's Weblog\nसीबीआई उत्तर प्रदेश में राष्ट्रीय ग्रामीण स्वास्थ्य मिशन घोटाला में सात लोग का खिलाफ आरोपपत्र गाजियाबाद के विशेष सीबीआई अदालत में दायर करवलसि.\nविधान परिषद के तेरह गो खाली होत सीट पर दुसाला चुनाव छब्बीस अप्रेल के करावल जाई. एकर अधिसूचना नौ अप्रेल के जारी होखी आ सोलह अप्रेल ले परचा दाखिल कइल जा सकेला. एह तेरह गो खाली होखत सीट में से छह गो समाजवादी पार्टी का लगे, चार गो बसपा का लगे आ तीन गो भाजपा का लगे रहुवे.\nवायुसेना के मध्य कमान के कमाण्डरन के तीन दिन के सम्मेलन मंगल का दिने इलाहाबाद में शुरू भइल जवना के उद्घाटन वायुसेना अध्यक्ष एन॰ए॰के॰ब्राउन कइलन.\nमशहूर साहित्यकार मोहन अवस्थी के सोमार का दिने इलाहाबाद में निधन हो गइल. ऊ पचासी साल के रहलन आ लमहर समय से बेमार रहले. मोहन अवस्थी के साल १९९८ में साहित्य भूषण पुरस्कार दिहल गइल रहुवे.\nसाल २०११ के कैग रिपोर्ट मंगल का दिने विधानसभा में पेश कइल गइल. एह रिपोर्ट में कहल गइल बा कि बार बार मँगला का बावजूद अबही ले करीब तेइस हजार करोड़ रुपिया के हिसाब नइखे दिहल गइल. कहलन कि पिछला साल चार सौ नौ करोड़ रुपिया के गबन भइल बा जवना में सबले बेसी गबन ग्रामीण विकास विभाग में भइल बा.\nविपक्ष के नेता अब्दुल बारी सिद्दीकी कहलन कि ३१ मार्च का दिने सरकार के खजाना खालीए ना भइल बलुक अरबो रुपिया के ओवरड्राफ्ट में चल गइल तब आनन फानन प्रधान सचिवन के रात में जगा के कोषागार में धन जमा करे के संदेश भेजल गइल. ओकरा बादे राज्य के वित्तीय स्थिति सामान्य हो सकल. कहलन कि बिहार सरकार मार्च लूट रोके में विफल रहल बिया.\nसारण जिला के आमी गाँव में मूर्ति विसर्जन करत घरी एगो नवही गंगा नदी में डूब गइल. ओकर नाम सरोज बतावल जात बा.\nसारणे जिला के पानापुर के मुहम्मदपुर गाँव में सड़क दुर्घटना से एगो स्कूल छात्र के मौत हो गइल.\nजमात उद दावा मुखिया आ मुंबई हमला के सरगना हाफिज सईद के जिन्दा भा मुर्दा पकड़वावे वाला के अमेरिकी सरकार एक करोड़ डॉलर के इनाम दी. भारत सरकार एह घोषणा के स्वागत कइले बिया आ उमेद जतवले बिया कि अब पाकिस्तान सरकार हाफिज सईद का खिलाफ कार्रवाई करी.\nभारतीय जनता पार्टीओ अमेरीकी घोषणा के स्वागत कइले बिया.\nममता बनर्जी का दबाव का सोझा मूड़ी नवावत केन्द्र सरकार एन सी टी सी का बारे में विचार करे खातिर देश भर के मुख्यमंत्रियन के सम्मेलन पाँच मई के बोलवलसि. पहिले एह पर १६ अप्रेल के बइठक में विचार होखे वाला रहुवे. अब १६ अप्रेल के बइठक में बाकी मुद्दा पर विचार होखी आ एनसीटीसी खातिर बाद में फेर बइठक बोलावल जाई.\nसीबीआई मंगल का दिने मुंबई में आदर्श हाउसिंग सोसायटी घोटाला मामिला में महाराष्ट्र के दू गो वरिष्ठ आई.ए.एस. अधिकारियन, जयराज पाठक आ रामानंद तिवारी, के गिरफ्तार कर लिहलसि. सात जने पहिले से गिरफ्तार बाड़े.\nओडिशा में नक्सली सरकार के बियफे तक के समय दिहले बाड़े जबले सरकार ओकनी के माँग मान लेव. नक्सली एगो बीजद विधायक झिना हिकाका आ इटली के एगो पर्यटक के अपहरण कर के रखले बाड़न सँ.\nदिल्ली के एगो अदालत १३ फरवरी के इजरायली राजनयिक का कार में बम विस्फोट करवावे के मामिला में गिरफ्तार सैयद मोहम्मद अहमद काजमी के जमानत याचिका नामंजूर कर दिहलसि. काजमी अपना के एहो ईरानी अखबार के पत्रकार बतावेला.\nकेरल उच्च न्यायालय के खंडपीठ एकल पीठ के ओह आदेश के रद्द कर दिहलसि जवना में तीन करोड़ रूपिया के बांड पर इटली के जहाज एनरिका एलैक्सी के छोड़ देबे के कहल गइल रहे.\nढेर दिन से राजनीतिक मंच से गायब राहुल गाँधी छह अप्रेल के दिल्ली में यूपी के विधायक सांसद आ चुनाव में हारलो उम्मीदवारन के बइठका लीहें. एह में विचार होखी कि पार्टी हारल काहें.\nरूस के बनल परमाणु पनडुब्बी नेरपा आजु बुध का दिने आई एन एस चक्र का नाम से दस साल खातिर भारत के नौसेना में शामिल कइल जाई.\nआसियान नेता लोगन के बइठक कंबोडिया में होखत बा जवना में उत्तर कोरिया के राकेट छोड़े के मामिला आ हाल के म्यांमाँ चुनाव पर चरचा होखे के उमेद बा. ई सम्मेलन कंबोडिया के राजधानी नॉमपेन्ह में होखत बावे.\nसंयुक्त राष्ट्र के विशेष दूत कोफी अन्नान अगिला दू दिन में सात गो विशेषज्ञन के एगो दल सीरिया भेजीहें जे ओहिजा जारी हिंसा रोके पर विचार विमर्श करी.\nदक्खिनी यमन में भइल हवाई हमला से नाहियो त ४० गो संदिग्ध आतंकवादियन के मरइला के खबर बावे.\nमंगल का देर साँझ चेन्नई में आई पी एल के पांचवा संस्करण के उद्घाटन समारोह चलल. अमिताभ बच्चन एह समारोह के शुरूआत कइले. मुकाबला आजु बुध का दिन से शुरु होखी. अबकी नौ गौ टीम एह लीग में खेलत बाड़ी सँ.\nदेश भर के बैंक बियफे आ शुक का दिने बंद रहीहे सँ. बियफे का दिने महावीर जयन्ती पड़त बा आ शुक का दिने गुड फ्राइडे. एकदिन शनिचर के आकस्मिक अवकाश ले के चार दिन के छूट्टी मना सकीहें सरकारी कर्मचारी.\nबम्बई शेयर बाजार के सूचकांक मंगल का दिने ११९ अंक बढ़के बंद भइल. मंगल का दिने रुपिया पंद्रह पइसा मजबूत हो गइल.\nएशियाई विकास बैंक तमिलनाडु आ उत्तराखण्ड में पर्यटन बढ़ावे खातिर भारत के चार करोड़ तीस लाख डॉलर के करजा दिहल मंजूर कर लिहलसि.


जुगाड़ पर फिलिम बनेली सँ आ जुगाड़ी निर्देशक बन जालें – राजेश पाण्डे – Anjoria\nएह घरी भोजपुरी सिनेमा में स्क्रिप्ट राइटर के रूप में एगो नाम तेजी से उभरल बा, ई नाम ह राजेश पाण्डे क. राजेश पाण्डे बिहार के छपरा जिला के बसंतपुर गांव के रहेवाला हउवें. पिछला दिने राजेश पाण्डे से भइल बातचीत के कुछ खास अंश –\nलिखला के शुरुआत कइसे भइल?\nलिखे के शुरुआत कविता आ गज़ल से कइनी जवन के देश के अनेके पत्रपत्रिकन में छपल. एकरा अलावे पचीस गो भोजपुरी एलबम ला गाना लिखनी. पटकथा लिखे के शुरुआत पटना दूरदर्शन के एगो छोटहन नाटिका से भइल. फेर हम मुंबई आ गइनी आ एहिजा लगभग दस गो भोजपुरी फिलिम लिख चुकनी.\nओह फिलिमन के नाम?\n‘प्रेम लगन’, ‘खुद्दार’, ‘खेला’, ‘डॉन’, ‘अंखिया तोहार कमाल कइले बा’, ‘दिल लागल गांव की गोरी से’ लिखनी जवना में से ‘प्रेम लगन’ आ ‘खुद्दार; रिलीज हो चुकल बाड़ी सँ. बाकी बनत बाड़ी सँ. ‘हमरे नाव से जिला हिलेला’ त अब रिलीजो होखे वाली बा. दिनेश लाल यादव ‘निरहुआ’ आ मोनालिसा अभिनीत अउर रवि सिन्हा निर्देशित फिलिम ‘जंजीर’ लिखनी जवन एही महीना रिलीज होखी. एकरा अलावे पवन सिंह आ मोनालिसा अभिनीत राजकुमार पाण्डे निर्देशित ‘संईया जी दिलवा मांगे ले’ के शूटिंग चलत बा, रवि सिन्हा निर्देशित ‘सन ऑफ बिहार’ लिखत बानी, एकरे अलावे दू गो अउरी फिलिम लिखत बानी जवनन के नाम अबहीं तय नइखे. दूरदर्शन खातिर एगो धारावाहिको लिखत बानी. भोजपुरी में बनल ‘के बनी करोड़पति’ जवना के होस्ट शत्रुघ्न सिन्हा रहलें ओकरो स्क्रिप्ट हमहीं लिखले रहीं.\nस्क्रिप्ट का साथही रउरा गीतो त लिखत बानी?\nजी हँ, गीतो लिखत बानी. नीतू चंद्रा के फिलिम ‘देशवा’ में एगो गीत ‘सौतनवा जर मरे…’ लिखले रहीं जवना के सुनिधि चौहान गवले रही. ‘बी.डी.ओ. साहब’ फिलिमो खातिर गीत लिखले बानी जवना के कुमार सानू, अनुराधा पौडवाल, आ मो. अजीज का साथ इंदु सोनाली गवले बाड़ी.\nभोजपुरी में एह घरी हिन्दी फिलिमन के रिमेक भा नामन के इस्तेमाल एने खूब होखे लागल बा. एह बारे में राउर राय?\nदेखीं, अगर भोजपुरी सिनेमा के स्तर उठावे के बा त कथावस्तु से हिन्दी सिनेमा के रिमेक आ हिन्दी फिलिमन के नाम के इस्तेमाल बंद करे के पड़ी.\nरउरा अइसन लागेला कि ना कि भोजपुरी फिलिम इंडस्ट्री में बढ़िया लेखक आ निर्देशकन के कमी बा?\nबिल्कुल सही बात. बढ़िया लेखक आ निर्देशक के अबहियों कमी बा. जुगाड़ पर फिलिम बनत बाड़ी स आ जुगाड़ी लोग निर्देशक बन जा ता.\nभोजपुरी सिनेमा के आजु के हालात पर का कहब?\nमौजूदा हालात देखीं त कवनो बड़का स्टार के कीमत 10 लाख से अधिका ना होखे के चाहीं. नायिकन आ खलनायकन के मेहनताना सही बा. हमरा त डर बा कि कहीं भोजपुरी स्टारन के बढ़ल दाम भोजपुरी सिनेमा के तिसरको दौर के बंद मत करा देव.\nभोजपुरी सिनेमा में फूहड़ गीतन का बारे कें का कहल चाहब?\nदेखी, भोजपुरी सिनेमा के लमहर उमिर देखे के बा त फूहड़ गानन से परहेज करे के पड़ी.


आखिर ऊ हऽ के? – Anjoria\nअप्रैल 28, 2010 गोपाल राय\nजक्शन से खुलल ट्रेन धीरे धीरे आपन रफ्तार पकड़ लिहलस. ओकरे एगो डिब्बा में बइठल ऊ नौजवान कवनो सपना में भुलाइल अपना मंजिल के खोजत रहुवे. ओह जमाना में रेलगाड़ी कोयला पानी खा पी के चलत रहली सँ. तब ना त डीजल इंजन रहे ना बिजली के टइंजन. करिया धुआँ फेंकत ऊ रेल गाड़ि रोजाना का तरह अपना मंजिल का तरफ बढ़त जात रहुवे. डिब्बा में बइठल लोग के आपसी बातचीत का बीच बीच में छुकछुक के आवाज आ रह रह के इंजन के सीटी एगो संगीत जइसन माहौल बनवले रहुवे. धीरे धीरे रात आइल आ लोग नींद लेबे लागल. केहू बईठले बइठल झूलत रहे त केहू खर्राटा भरत नींद में डूबल. बाकिर ओह नवजवान का आँख में नींद कहाँ? ओकरा त इहो ना मालूम रहे कि ऊ जात कहाँ बा? का करी ओहिजा जा के?\nकेहू तरे रात बीतल. फजीरे अधनीना हालत में जब टीटी ओकरा से टिकट मँगलस त ऊ चौकन्ना भइल. टिकट त पाले रहे ना. से टीटी जुर्माना समेत टिकट बनवलसि आ ऊ अपना लगे के थाती में से केहू तरह अढ़ाई सौ रुपिया दे के टिकट लिहलस.\n३६ घंटा के सफर का बाद ऊ शख्स मुंबई का धरती पर रहे. एगो लॉज वाला से रहे खाये के साढ़े तीन सौ रुपिया में तय भइल बाकिर तीसरके दिने लाज के कर्मचारी पइसा माँग बइठलें. अइसनका मुसीबत में अचके बिहारे के रहे वाला एगो असिस्टेन्ट डायरेक्टर से भेंट हो गइल आ ऊ काम दे दिहलें. रोज के पचीस रुपिया पर. गुजारा करे खातिर ओतना काफी रहुवे. रास्ता त मिल गइल बाकिर मंजिल अबहीं दूर रहे. बाकिर ओहसे का? प्रतिभावान आदमी खातिर मुसीबत एगो कमजोर चट्टान होखेले. मन में बा विश्वास कि होखब कामयाब के नारा से स्वर में स्वर मिलावलत ऊ चल देबेला मंजिल के चोटी छुवे. आजु उहो आदमी बुलंदी का साथे मंजिल के चोटी पर चहुँप चुकल बा जहवाँ आज कई लोग चहुँपल चाही.\nरउरो सोचत होखब कि ई कवनो फिल्मी कहानी ह कि कवनो कल्पना के उड़ान. बाकिर ह ई एगो सच्चाई आ हकीकत के बयान ओह शख्सियत का जिनिगी का बारे में जे अब चौवन बसन्त पार कर चुकल बा. ओह आदमी के नाम हऽ गोपाल राय जे अब ले सैकड़ो भोजपुरी फिल्म में तरह तरह के रोल कर चुकल बा. हर रोल के इमानदारी आ पूरा लगन से निबहले बाड़े गोपाल राय आ दर्शकन का दिल में आपन अमिट छाप छोड़ दिहले बाड़न.\nगोपाल राय के फिल्मन के गिनती मुश्किल काम नइखे बाकिर ओकनी के नाम एहिजा लिखल जरुर बड़हन काम हो जाई. एहसे कुछ गिनितिये भर के फिल्म के नाम दे रहल बानी सात सहेलियाँ, देवरा बड़ा सतावेला, पिया के गाँव, पिया के प्यारी, बैरी कंगना, घर अँगना, गंगा कहे पुकार के, लागल रहा ए राजाजी, दिवाना, जय मईया अम्बे बवानी, माटी, लहु पुकारेला, पांडव, गंगा जइसन माई हमार, ए बलम परदेसी, नाग नागिन वगैरह… आवहू वाला फिल्मन के लमहर लाइन बा.\nसाल में सात आठ गो फिल्म करे वाला गोपाल राय भोजपुरी सिनेमा के सब सुपर स्टारन का साथ काम कर चुकल बाड़न. इनका अभिनय के शुरुआत अशोक जैन के गंगा किनारे मोरा गाँव से भइल रहे. ५४ बसन्त पार कर चुकल गोपाल राय भोजपुरी के महतारी के सम्मान देत भर जिनिगी एकर सेवा में जुटल रहे के ख्वाहिश राखेलें.


भोजपुरी में पढें- बंगाल में काली पूजा पर जोर काहें बा , Bhojpuri special Maa kali puja in bengal the great bengali tradition what is tantra sadhana– News18 Hindi\nमाता के हाथ में मूंड़ी अहंकार के प्रतीक ह. अहंकार खत्म होई तबे माता के आशीष मिली.\nमाता के बांया दू हाथन में से एगो में खड्ग आ दुसरका में मनुष्य के गरदन से कटाइल मूड़ी बा. खड्ग का करेला, सभे जानता. कटाइल मूड़ी अहंकार के प्रतीक ह. जब तक अहंकार ना जाई, मनुष्य ईश्वर (मां काली) के आसपास भी ना जा सकेला.\nअगर रउरा ईश्वर के मां काली रूप के साधक बने के बा त सबसे पहिले दिल- दिमाग डर के खतम कइल जरूरी बा. संजोग देखीं कि भगवद्गीता के सोरहवां अध्याय के पहिला श्लोक के शब्द बा- "अभयम सत्व संशुद्धि". माने भक्त बने के पहिला शर्त बा कि ओकरा भयभीत होखल छोड़े के परी. ऊहे बाति मां काली के साधको पर लागू होला. दीपावली के समय बंगाल में कार्तिक पूर्णिमा के अमावस्या के आधा रात के समय एह पूजा के बहुते आकर्षण बा. कोलकाता में त जानते बानी मिलल- जुलल संस्कृति बा आ कुल जनसंख्या के 35 प्रतिशत लोग हिंदीभाषी बाड़े. एही से एहिजा दीपावलिओ धूमधाम से मनावल जाला. कथा ह कि राक्षस संहार के बादो मां काली के क्रोध शांत ना भइल. मां काली के शांत करे खातिर अनंत भगवान के स्वरूप आ मां काली के पति- भगवान शिव उनुका आगा चितान सूति गइले. मां काली ज्योंही क्रोध में आगा बढ़ली तले उनुकर गोड़ भगवान शिव के छाती पर परि गइल. मां काली चिहुंकि के नीचे देखली, काहें से कि भोले बाबा के छाती पर गोड़ राखला के जवन वाइब्रेशन भा स्पंदन बा ऊ सब केहू बरदाश्त ना क सकेला. माता काली जानि गइली कि उनुका से गलती हो गइल बा.\nक्रोध के शांति\nउनुकर समूचा क्रोध तुरंते खतम हो गइल आ पछताए लगली. ओही पछतवला में जइसे हमनी का करेनी जा ओही तरी ऊहो जीभ निकाल के दांत से हल्का दबावे लगली. ओही घरी माता काली ब्रह्मांड के कुल जीवन के आसिरबाद दिहली कि सबकर कल्याण होखे. ईहो सांच बा कि माता काली के क्रोध अउरी केहू रोके भा ना रोके, भगवान शिव जरूर रोकि सकेले. बंगाल में प्राचीन काल से शक्तिपूजा होत आइल बा. मध्यकालीन युग में बंगाल से लेके यूरोप तक में अनेक जगहन पर काला जादू (ब्लैक मैजिक) के प्रभाव के उल्लेख मिल जाई. ओह घरी मां काली के उपासक लोग काला जादू के प्रभाव के नकारि के कालीपूजा के महातम के स्थापित कइल लोग.\n'काला जादू' के भ्रम\nओकरा बाद से बंगाल काला जादू खातिर ना, कला आ साहित्य खातिर जानल जाला. तंत्र साधना अलग चीज ह. ओमें साधक मंत्र आ कुछ पद्धति के साधना करेला. आजुओ तंत्र साधना खातिर तारापीठ के बहुते नांव बा. बाकिर तंत्र साधक सरेआम ना चिन्हाला लोग. सच्चा तंत्र साधक आम आदमी के सामने अपना के साधारण आदमी नियर पेश करेला. तबो कुछ तंत्र साधक से हमरा भेंट हो गइल बा. अगिला लेख में ओकर वर्णन लिखब. तांत्रिक लोग आधा रात के गुप्त रूप से तंत्र साधना करेला. ई त जानते बानी सभे कि मां काली के रूप जेतना भयावह लउकेला, माता ओतने कृपालु आ करुणामयी हउवी. जवन भक्त उनकर पूजा- अराधना करेला लोग, ओह लोगन के कवनो अनिष्ट ना हो सकेला. मां के उपासक लोग राहु चाहे केतु के कौनो कष्टकारी प्रभाव से मुक्त हो जाला. कवनो बाधा- विपत्ति ओह लोगन से डेराले.\nमां काली के साधना\nबंगाल में कार्तिक अमावस्या के आधा रात के मां काली के पूजा होला. मान्यता बा कि मां काली के विधिवत अराधना हमनी के शारीरिक (फिजिकल), मानसिक (मेंटल), भावनात्मक (इमोशनल), अध्यात्मिक (स्पिरिचुअल) आ ऊर्जा (एनर्जी) के स्तर संतुलित क देले. ईहे पांच गो ऊर्जा जदि संतुलित ना रहिहन स त आदमी के जीवन में उथल- पुथल रही. त खाली पूजा कइला से ई कुल प्रकार के ऊर्जा नियंत्रित हो जइहन स? उत्तर बा- ना. एकदम ना. एही खातिर साधना के विशेष पद्धति बतावल गइल बा, जवना के सार्वजनिक उल्लेख वर्जित बा. तांत्रिक साधक लोग कहेला कि कुछ मंत्र के जाप से भी ई कुल ऊर्जा संतुलित हो जाली सन. कहल बा कि कालीपूजा करे वाला आदमी के मन, हृदय आ आचरण शुद्ध होखे के चाहीं. शुद्ध कपड़ा पहिर के, ब्रह्मचर्य के पालन करते हुए मां काली के अराधना करे वाला के निश्चिते लाभ मिलेला. साधना के समय (कौल तंत्र के साधक लोगन के अलावा) मांस आ मदिरा के सेवन ना करेके चाहीं.\nउग्र अउरी शांत मूर्ति\nमां काली के बारे में एगो बात सभ कहेला. केहू गृहस्थ माने घर- परिवार वाला आदमी के उग्र काली के मूर्ति भा फोटो घर में ना राखे के चाहीं. हमेशा शांत भाव वाली मां काली के फोटो भा मूर्ति राखे के चाहीं. एगो अउरी बात. कोशिश होखे के चाहीं कि घर में मां काली के फोटो रहे, मूर्ति ना. काहें से कि मूर्ति के स्थापना के साथे कई गो नियम जुड़ जाला. जे नियम के पालन करे में सतर्क ना होखे, ओकरा फोटो राखे के चाहीं .माता के कइसन रूप बा? माता के बांया दू हाथन में से एगो में खड्ग आ दुसरका में मनुष्य के गरदन से कटाइल मूड़ी बा. खड्ग का करेला, सभे जानता. कटाइल मूड़ी अहंकार के प्रतीक ह. जब तक अहंकार ना जाई, मनुष्य ईश्वर (मां काली) के आसपास भी ना जा सकेला. त माता पहिले अपना भक्त के ज्ञान रूपी तलवार से अहंकार काट देली. दायां ओर के दू गो हाथ में से एगो अभय दान दे रहल बा, आ दुसरका वरदान देता. अभय दान बहुत बड़ आसिरबाद ह. मां काली के भक्त के अभय रहेला. एकर का माने? एकर माने ई कि साधना के रास्ता में पहिला जरूरी चीज ह निर्भय रहल. जे डेराइल रही ऊ साधना ना क सकेला. माता बहुत दयालु हई. कहल बा- जे मां काली, मां काली के जाप क दिहल, ओकर जिम्मा मां ले लेली. एही से माता के सच्चा भक्त अभयानंद स्थिति में रहे ला लोग.\nअसली भक्त के?\nकई लोग पूछेला कि असली भक्त माने का भइल? साधक लोग कहेला कि असली भक्त ऊहे ह जेकर मन आ हृदय निर्मल होखे. चाहे ओकर पेशा कुछु होखे, नोकरी करत होखे भा बिजनेस करत होखे. जदि ईमानदार बा, सचाई के पालन करता आ ईश्वर में पूर्ण बिसवास बा त ओकर काम बन जाई. साधना पूर्ण हो जाई. असली भक्त उहे बा जे जीवन में परोपकार, सेवा आ भक्ति पर खरा उतरता. ओकर प्रेम अपना परिवार के दायरा तक सीमित नइखे. ऊ समूचा ब्रह्मांड के जीव- जंतु से प्रेम करता. केहू पराया नइखे, सब आपने बा. कई लोग कहेला कि ई आदर्श स्थिति सिर्फ किताबे तक सीमित बा. वास्तव में अइसन आदमी मिलल मुस्किल बा. बाकिर रउरा जानि के हैरान हो जाइब कि अइसन भक्त बा लोग आ आधुनिक युग में भी बा लोग. एकदम सरल, सहज. जतनाहो सकेला सेवा आ भक्ति में लीन. अइसन साधक लोगन के निगाह में ना आवेले सन. कहीं अनाम, अजाना आदमी नियर रहेले सन. ऊ ना चाहसु लोग कि हमरा के केहू चिन्हो, आदर करो भा महत्व देउ. जेकर भगवाने के चरण में आश्रय बा, मां काली के चरण में आश्रय बा, ओकरा मान- अपमान, सुख- दुख के का चिंता. जइसे माता रखिहन, ओइसहीं रहे के बा. एगो बांग्ला में भक्ति गीत बा- “मां के दिहल खात- पहिरत बानी, तब काहें चिंता करीं?”\nएही संसार में बाने असली भक्त\nहम एगो काली भक्त से पुछलीं कि एतना सच्चा- खांटी भक्त कहां मिली जेकरा मन में कवनो स्वार्थे नइखे, कौनो लालसा आ आसक्ति नइखे. निष्पाप आ निर्मल हृदय होखे? त ऊ कहले कि – देखीं, एह संसार में कुछु असंभव नइखे. अइसन लोग बाड़े. बस दिक्कत बा कि अइसन आदमी संगे रउरा भेंट नइखे. अइसन भक्त के संख्या कम बा, बाकिर अइसन आदमी बाड़े. एह संसार में हर तरह के लोग मिल जइहें. एही से एकर नांव संसार परल बा. ऊ आगा कहले कि एही घरी ना, हरदम अइसन भक्त एह पृथ्वी पर रहत आ इल बाड़े. सबसे बड़ उदाहरण त गीता बा. भगवद्गीता के बारहवां अध्याय में भगवान कृष्ण एगो भक्त के जवन लक्षन बतवले बाड़न, ऊहे आजुओ लागू हो रहल बा. एह अध्याय के नाम भक्तियोग ह.\nभगवान कृष्ण कुल्ही जुग खातिर ई बाति कहले बाड़न. खाली त्रेता युग खातिर नइखन कहले. भीतर से उहे निर्मल रहि सकेला जेकरा ई ज्ञान हो गइल बा कि ई संसार हमनी के कौनो कामना के पूर्ति ना क सकेला. ई संसार मृग मरीचिका ह. लागता कि सुख एह संसार में जरूर मिली, बाकिर सचाई ई बा कि इंद्रिय लिप्त आदमी खातिर ई संसार धोखा, दुख, प्रेम के अभाव वाला आ रोग के घर ह. संसार में सुख मिलिए ना सकेला. गीता में भगवान कृष्ण कहले बाड़े कि हे अर्जुन एह दुख रूपी संसार समुद्र से बाहर निकल. त जब भगवाने एह संसार के दुख के समुद्र कहि देले बाड़े त मनुष्य कवना आशा में एइजा सुख खोजता? जवन क्षणिक सुख ओकरा मिलतो बा, ऊ ई बतावे खातिर बा कि ईश्वर में एहू से बढ़ि के सुख बा, ऊहे स्थायी सुख ह.\narticle in Bhojpuri Kali Pooja


गाजीपुर – Page3– टटका खबर\nगाजीपुर से मऊ का बीच रेल लाइन\nगाजीपुर जिला के ताड़ीघाट टीसन से होखत मऊ जिला ले रेल लाइन बिछावे के परियोजना नीति आयोग मंजूर क लिहले बा. 1004 करोड़ रूपिया के परियोजना पर जल्दिये काम शुरू हो जाई. रेल विकास निगम के सी.एम.डी. सतीश अग्निहोत्री एह बात के जानकारी देत कहलन कि एकरा प गंगा नदी रेल पुल आ ओकरा ऊपर\nपीए के शुद्ध पानी ला पूर्वांचल के मिली 1583 करोड़\nकेंद्र सरकार पूर्वांचल समेत यूपी के दस जिलन में पीए के शुद्ध पानी के इंतजाम करावे ला 1583 करोड़ खरच करे के मंजूरी दे दिहलसि. एह में से 87 फीसदी केन्द्र सरकार दी जबकि 13 फीसदी खरच राज्य के करे पड़ी. इलाहाबाद, सोनभद्र, गाजीपुर, बलिया, कुशीनगर, देवरिया, गोरखपुर, बस्ती अउर बहराइच में होखे जात एह\nगाजीपुर में 25 गो डेयरी\nगाजीपुर जिला में पचीस गो कामधेनु डेयरी खोले के फैसला कइल गइल बा. एह बात के जानकारी देत ओहिजा के जिलाधिकारी के कहना बा कि हर डेयरी पर 27 लाख के खरचा आई जवना में से महज चउथाई पूंजी डेयरी लगावे वाला लगाई आ तीन चौथाई पूंजी बैंक से करजा मिल जाई. डेयरी खोले वाला\nपूर्वांचल से अपराध आ हादसा के खबर\nबलिया नगर से विधायक आ सपा सरकार में मंत्री रहल नारद राय का खिलाफ फर्जीवाड़ा करे का आरोप में आखिरकार केस लिखे के पड़ गइल बलिया पुलिस के. नारद राय पर आरोप बा कि उ अपना चुनाव के परचा में गलत जानकारी दिहले बाड़न. साल भर पहिले पूणे में एगो नाबालिग से कुकर्म के अछरंगी\nअपराध आ हादसा के खबर भोजपुरी पट्टी से\nसारण जिले के डोरीगंज इलाका के चिरांद गांव का लगे नक्सली हमला में आरा छपरा पुल बनावे के काम में लागल कंपनी के जेनरेटर रूम के उड़ा दीहल गइल. पश्चिम चंपारण के बैरिया इलाका के रेता में कई साल से फरार एगो अपराधी के गिरफ्तार कर लिहलसि पुलिस. रोहतास जिला के चेनारी इलाका के कुरमाबाद\nअपराध आ हादसा के खबर पूर्वांचल से\nबलिया टीसन पर शुक का दिने प्लेटफार्म संख्या2पर एगो अधेड़ के मौत पाला से ठिठुर के हो गइल. बतावल जात बा कि बियफे साँझे से ओकर लाश प्लेटफार्म पर पड़ल रहुवे बाकिर केहु ओहपर धेयान ना दीहल. आवत जात लोग ओकरा के सूतल सोच आगे बढ़ जात रहुवे. बाकिर शुक का दिन में\nयूपी पंचायत चुनाव के चउथको दौर पूरा\nकाल्हु बुध का दिने यूपी पंचायत चुनाव के चउथको दौर पूरा हो गइल. एहू दौर में छिटपुट वारदात छोड़ कवनो बड़हन घटना ना भइल. अलबत्ता गाजीपुर जिला में मीरपुर सोनबरसा गाँव के परधान रहल आ मौजूदा चुनावो में परधानी के उमीदवार पचास बरीस के मिरी राम के गोली मार के हत्या क दीहल गइल. एह\nयूपी : अपराध आ हादसा\nगुजरात से कमाई क के घरे लवटत एगो नवही ट्रेन से वाराणसी आइल आ ओहिजा से प्राइवेट बस पकड़ के गाजीपुर चहुँपल. एहिजा रौजा बस स्टैंड पर उतरत घरी ओकरा के पीछे से आवत एगो ट्रक कचारत निकल गइल आ ओकर ओहिजे मौत हो गइल. नवही सुहवल थाना के बड़ौरा गाँव के रहुवे. मिर्जापुर के\nगाजीपुर में ट्रक आ ट्रेन के टक्कर\nगाजीपुर जिला में सहेड़ी क्रासिंग पर काल्हु एगो ट्रक शनिचर का भोर में स्वतंत्रता सेनानी से टकरा गइल. एह हादसा में ट्रक नेस्तनाबूद हो गइल. बतावल जात बा कि गिट्टी लदले इ ट्रक तेज रफ्तार से आके रेल फाटक के तूड़त लाईन पर आ गइल. लाईन पर रेल गाड़ी आवत देख ड्राइवर आ खलासी कूद\nयूपी पंचायत चुनाव में चार जने के जान गइल\nकाल्हु शनिचर का दिने यूपी के पंचायत चुनाव के पहिला दौर में 221 प्रखंडन में मतदान करावल गइल. छिटपुट मारपीट आ हिंसा के माहौल में 75 फीसदी मतदान होखे के खबर बा. करीब एक दर्जन जिलन में हिंसा होखे के खबर बा. आगरा आ एटा जिला में एह हिंसा में एक एक आदमी आ मैनपुरी\nगोपालगंज के रहेवाला रेल कर्मचारी के लाश गाजीपुर के डेरा में मिलल\nबिहार के गोपालगंज जिला के रहे वाला झब्बू चौधरी रेलवे में गेटमैनी करत रहलन. झब्बू के लाश बियफे का दिने उनुका कोठरी में मिलल. परिवार के लोग छठ मनावे गाँवे चल गइल रहुवे आ ऊ अकेले रहलन.\nगाजीपुर से बलिया ले रेल के डबल लाइन आ छठ स्पेशल\nरेल राज्य मंत्री मनोज सिन्हा आजु गाजीपुर में जानकारी दिहलन कि 20 तारीख के गाजीपुर से बलिया के बीच रेल लाइन डबल करे के काम के शुरुआत क दीहल जाई. ओही दिने गाजीपुर में वाशिंग पिट के नेंवो राखल जाई. गाजीपुर से औड़िहार जौनपुर होखत वाराणसी ले एगो नया डीएमयू ट्रेन चलावल जाई. मऊ से\nगाजीपुर में होखे वाला सेना बहाली के पंजीयन7नवंबर से शुरु\nअगिला साल6जनवरी का दिन से छह गो पूरबी जिलन के नवही सेना बहाली खातिर गाजीपुर में होखे वाला बहाली रैली में शामिल हो सकीहें. एह खातिर पंजीयन शनिचर7तारीख से शुरु होखे जा रहल बा आ लोग आनलाइन पंजीयन करा लेव. बहाली रैली6जनवरी से शुरु हो के 17 जनवरी ले\nयूपी मंत्रीमंडल विस्तार में गाजीपुर से फातिमा आ जौनपुर से ललई\nयूपी के अखिलेश सरकार के पहिलका बड़का विस्तार में काल्हु शनिचर का दिने राजभवन के गाँधी सभागार में एक दर्जन नया मंत्रियन के किरिया धरावल गइल. एही मौका पर नौ गो मंत्रियन के प्रमोशनो मिल गइल. एह एकइस मंत्रियन में से पाँच जने के कैबिनेट मंत्री, 8 जने के राज्यमंत्री स्वतंत्र प्रभार आ 8 जने


राष्ट्रीय सहारा मनलस अंजना के नंबर वन – Anjoria\nसिनेमा भोजपुरी के हॉट केक आ बॉक्स ऑफिस के रानी कहाए वाली अभिनेत्री अंजना सिंह के हासिल में एगो अउर हासिल जुड़ गइल जब राष्ट्रीय दैनिक समाचार पत्र अपना सर्वे में इनका के साल 2012 के नंबर वन अभिनेत्री मनलस. एही समूह के टीवी चैनलो उनुका के दुसरका जगहा पर रखलसि. बस दुइए बरीस में फर्श से अर्श पर पहुचल ई अभिनेत्री हाल ही में अपना फिलिमन के सिल्वर जुबली पूरवली.\nराष्ट्रीय सहारा अपना नयका विशेषांक में सिनेमा भोजपुरी के लेखा जोखा प्रकाशित कइलस जवना में अंजना सिंह के साल 2012 के सबले हिट अभिनेत्री कहल गइल बा. अभिनेतन में ई खिताब मिलल बा खेसारी लाल यादव के.\nएही समूह के टी वी चैनल सहारा समय बिहार पाखी हेगड़े को नंबर वन आ अंजना सिंह को नंबर टू बतवलसि. अभिनेतन में दिनेश लाल यादव निरहुआ के नंबर वन आ खेसारी लाल के नंबर टू मनलस.\nअभिनेत्री अंजना सिंह खुश बाड़ी कि अब समाचारो पत्र उनुका के प्रमुखता देबे लागल बाड़ें. एह नंबर गेम के खारिज करत अंजना सिंह कहली कि पाखी हेगड़े, रानी चटर्जी आ मोनालिसा उनका से सीनियर आ उम्दा कलाकार हईं आ रहीहें. ओह लोग से हमेशा कुछ ना कुछ सीखे के मिलत रहेला.


रवि किशन बनले साल के सर्वश्रेष्ठ अभिनेता – Anjoria\nभोजपुरी फिल्मन के सदाबहार सुपर स्टार रवि किशन एहू साल के सर्वश्रेष्ठ भोजपुरी अभिनेता चुनाइल बाड़े जबकि अभिनेत्रियन में मोनालिसा अव्वल आइल बाड़ी. भोजपुरी के पहिला मनोरंजन चैनल “महुआ” के सहयोगी चैनल “महुआ न्यूज़” साल २०१० के फिल्मन पर आधारित एगो कार्यक्रम तैयार कइले रहे जवना में एह साल रिलीज़ सगरी फिल्मन के शामिल कइल गइल रहे. ओकरा के देखा के फिल्म के सफलता आ अभिनय के आधार पर दर्शकन से राय माँगल गइल रहे. ओही आधार पर रवि किशन के सर्वश्रेष्ठ अभिनेता मानल गइल. दोसरका नंबर पर पवन सिंह आ तिसरका पर दिनेश लाल यादव निरहुआ रहलें. उल्लेखजोग बा कि रवि किशन लगभग एक सौ चालीस गो भोजपुरी फिल्मन में बतौर मुख्य अभिनेता काम कइले बाड़न. जहाँ तक साल २०१० के बाति बा त रवि किशन खातिर ई साल उनका फ़िल्मी करियर के सर्वश्रेष्ठ बरीसन में से एगो रहल. भोजपुरी के अलावा हिंदी फिल्म, विज्ञापन, छोटका परदा आ दोसर भाषाई फिल्मनो में रवि किशन आपन जलवा बिखेरलन. जहां ले अवार्ड आ सम्मान के बाति बा त रवि किशन सगरी जेन के पाछा छोड़ दिहले बाड़न. बिहार के मुख्यमंत्री नीतीश कुमार का हाथ से बिहार रत्न, बिहारी अस्मिता सम्मान, छतीसगढ़ के मुख्यमंत्री डॉ. रमण सिंह के हाथ से कला सम्राट सम्मान, लगातार पांचवा हालि सर्वश्रेष्ठ भोजपुरी अभिनेता के पुरस्कार, समेत लगभग दू दर्ज़न अवार्ड आ सम्मान पर रवि किशन आपन कब्ज़ा जमवलन. कुल मिलाके कहल जा सकेला कि रवि किशन ला साल २०१० उनका सर्वश्रेष्ठ सालन में से एगो रहल आ उनकर आवे वाली फिल्मन के देखत कहल जा सकेला कि उनकर बादशाहत अगिलो साल कायम रही.


अक्षरा सिंह अब खेसारिओलाल का संगे – Anjoria\nहैदर काजमी के फिल्म ‘कालिया’ के रिलीज का पहिलही से अक्षरा सिंह भोजपुरी फिल्म जगत में गरमागरम लिट्टी बन गइल बाड़ी जेही कालिया के प्रोमो देखत बा उहे तारीफ करे में लाग जात बा अक्षरा सिंह के. ‘सत्यमेव जयते’ में रवि किशन क नायिका बनके अपना कैरियर के शुरुआत करे वाली अक्षरा सिंह आज हर बड़का स्टार संगे फिलिम करत बाड़ी. दिनेश लाल यादव ‘निरहुआ’ साथे ‘एक बिहारी सौ पर भारी’ के शूटिंग अक्षरा सिंह हाल ही में ख़तम कइली. पवन सिंह साथे ‘बजरंग’ सफलता के डंका बजावत बावे. अब अक्षरा सिंह खेसारी लाल यादव संगे एगो फिल्म बतौर मुख्य नायिका खातिर साइन कइले बाड़ी. एकर निर्माण सम्राट क्रियेशन क बैनर में निर्माता अनंजय रघुराज आ अनिल सम्राट करत बाड़ें जबकि निर्देशक हउवें सुशील उपाध्याय.


वेल बिगन इज हाफ डन (बतकुच्चन 159) – Anjoria\nJun 26, 2014 पुनाहुत, बतकुच्चन, समहुत\nवेल बिगन इज हाफ डन.\nअंगरेजी के एह कहाउते जइसन भोजपुरी के कहाउत ह साधे समहुत सधे पुनाहुत. मतलब कि अगर कवनो काम के समहुत, शुरुआत, बढ़िया हो गइल त मान लीं कि ओकर पुर्णाहुति, पुनाहुतो, बढ़िए रही. बाकिर मन साधे आ सधे में अझुरा के रहि गइल. साध मनोकामना के कहल जाला. साध के पूरा करे के कोशिश के साधना आ साधना करे के साधल कहल जाला. साधना में इस्तेमाल होखे वाला विचार भा सामान के साधन कहल जाला. निशाना साधल में मन का साथे साथ आँख कान सब कुछ एकवटल रहेला. एको अपना जगहा से हिलल त निशाना ना लागी आ मन के साध मने में रहि जाई. साधल के मकसद सध जाव, पूरा हो जाव त ओकरा के सधल कहल जाला. सधल के एगो मतलब खतम होखलो होला. खाना सध गइल माने कि जतना बनल भा परोसल रहुवे सगरी खतम हो गइल. निशाना सध जाव त निशाना साधला के मकसद पूरा हो जाले, खतम हो जाले. बाकिर कई बेर होला कि साध पुरावे खातिर सरंजाम सध जाला बाकिर साध ना सधे, जइसे कि गुड्डी उड़ावत में लटाई के डोरा सध जाव आ गुड्डी ओह उँचाई ले ना चहुँप पावे जहाँ के चहुँपावे के साध रहुवे. इनार से पानी निकाले के साध पूरा करे मेंं बाल्टी से बान्हल रसरी सध जाव आ पानी ना भेंटाव.\nअब देखीं ना, बात करत में सरंजाम कह गइनी आ सोचनी ना कि सरंजाम के सही इस्तेमाल कइनी कि ना. इहो कि सरंजाम होला का? शहर के जिनिगी जियत आदमी गाँव जवार से अइसन कटल कि फेर जुट ना पावल. गाँवो सब शहर बने का देखा देखी में ना शहर बन पावल ना गाँवे रहि गइल. सब कुछ हेन बेना हो गइल आ भेटाइल कुछ ना.\nसरंजाम शब्द के इस्तेमाल कवनो काम करे खातिर जुटावल सामान उपकरण वगैरह खातिर होखे लागल बा बाकिर सरंजाम लकड़ी के ओह पाटी के कहल जात रहुवे जवन इनार पर राखल जात रहुवे आ जवना का सहारे पानी खींचात रहुवे. अब ना त ढेंकुल रहली स ना रहट. ना कुंड़ा बाचल ना मोट. गाय बैल दुआरी के शोभो करे खातिर ना रहि गइले सँ. ट्रैक्टर से बढ़त कंबाइन ले आ गइल खेती. धान गेंहू त बाच जाता बाकिर ना त पुअरा बाँचत बा ना भूसा. गाय बैल ला सानी पानी जुटावे के काम मुश्किल हो गइल. रहट पता ना अब के कवगो नवही देखले होखीहे.\nखैर, सरंजाम के चरचा ढेर दूर ले बहका ले गइल. से लवटत बानी फेरू साध प. साधे से जुड़ल एगो कहाउत ह कि एके साधे सब सधे सब साधे सब जाय. अगर आदमी एक बेर में एके काम साधे का फेर में रहो त गँवे गँवे सगरी काम सध जाई बाकिर अगर सगरी काम एके संगे करे निकल पड़े त कवनो काम पूरा ना हो पाई आ सगरी काम बिगड़ जाई. हो सकेला कि रउरा सोचत होखीं कि आजु कवना बात प एह साध के चरचा निकलले बानी त बतावत चलत बानी कि देश के सरकार बदलल बिया. नया सरकार पुरनका बिगड़ल भा बाकी काम पूरा करे निकलल बिया. समहुत त बढ़िया लागल बा पुनाहुत देखे के बा कि कइसन रहत बा. उमेद कइल जाव कि हड़बड़ी में गड़बड़ी के शिकार मत हो जाव सरकार. बढ़िया साधक उहे होला जे साधना में साधनो के धेयान राखो. सही साधना खातिर सही साधनो होखे के चाहीं.


लोकभाषा के काव्य आ ओकरा चर्चा पर चर्चा – Anjoria\nकविता निबन्ध साहित्य\nलोकभाषा के काव्य आ ओकरा चर्चा पर चर्चा\nफरवरी 16, 2017 पाती, भोजपुरी दिशा बोध के पत्रिका, लोकभाषा के काव्य\nलोकभाषा में रचल साहित्य का भाव भूमि से जुड़े आ ओकरा संवेदन-स्थिति में पहुँचे खातिर,लोके का मनोभूमि पर उतरे के परेला। लोक कविताई के सौन्दर्यशास्त्र समझे खातिर लोकजीवन के संस्कृति, लोकदृष्टि ओकरा अनुभव-सिद्ध मान्यता आ संवेदन-ज्ञान के समझल जरूरी बा। अक्सरहा एघरी,कुछ लोग भोजपुरी साहित्य आ ओकरा कविताई के अपना विचार दर्शन, अपना रुचि -पूर्वग्रह आ जानल सुनल राजनीतिक-समाजिक अवधारणा आदि का सुबिधानुसार देखे,जाने आ आँके के कोसिस का साथ मूल्यांकनो करत लउकत बा। अपना निजी सोच, बिचार-दर्शन में ऊ लोग भोजपुरिये ना, कवनो भाषा-साहित्य के अरथवान सिरजनशीलता के, ओकरा पूर्णता में समझला के बजाय, ओकरा सँग अन्याये करी। जेकरा, कविता के सही पाठ करे ना आई, ऊ भला ओकरा मरम के का समुझी? लोकभाषा के आपन ठेठ ठाट आ ब्यंजक-शक्ति होले, जवना के चलते ओकरा जियतार अभिव्यक्ति में हृदय-संवाद के आत्मीय सांकेतिक-छुवन, पढ़वइया-सुनवइया के ओकरा प्रेषित अर्थ से जोड़ेले। एकरो खातिर ‘ग्रहणशीलता’ आ ‘समझदारी’ जरूरी बा ।\nएम्मे कवनो शक नइखे कि कविता का समय-सन्दर्भ में, रचनाकार का संवेदन आ काव्यानुभूति तक पहुँचे आ ओके समझे खातिर इतिहासबोध आ समाजिक-सन्दर्भो के जानकारी होखे के चाहीं, बाकिर खाली ओतने से कविता के समग्र आकलन हो जाय ,ई जरूरी नइखे । कबिता के उपादान ,समय का साँच का मोताबिक बदलत रहेला। जीवन अवस्था, विचारधारा आ अभिव्यक्ति के लूर-ढंग ओकरा रचना-विधान में सहायक होला, तब्बो ओकर कवनो बान्हल सीमा नइखे, जवना पर कविता क — लोकभाषा का कविता के – संपूर्ण मूल्यांकन हो जाय । कारन कि एकरा बदे कवनो एकही ‘परफेक्ट’ कसौटी नइखे।\nकल्पनाप्रसूत, बनावटी काव्यानुभूति आ कवनो खास सिद्धान्त पर रचल जाये वाली कविता समय का मोताबिक नया हो सकेले बाकि मौलिक संवेदन का अभाव में, सुभाविक ना रहला से बनावटी कविताई कहाई । एही तरे छन्द, बन्दिश, शैली, साँचा ई कूल्हि कविता के देह-धजा के अंग हो सकेला, आत्मा ना ! भाषिक बिनावट में, कवि के संवेदना आ जियतार अनुभूति प्रान फूँकेले, तब कविता क जियत-संसार परतच्छ होला। एही से कविता व्यक्तिगत रुचि-अरुचि, संस्कार-बिचार ,आ कवनो खास नजरिया से ना नपाय । कविता क स्थायी मानको, ओके समझे समझावे में कामे आ सकेला, बाकि कबो-कबो, कवनो कवनो कविता के समग्र आकलन में ऊहो पूरा ना परे।\nकवनो असाधारन अभिव्यक्ति जवन मर्म छूवेले, ओकर सन्दर्भो माने राखेला । मानवी मूल्य के उजागर करे वाली अरथवान अभिव्यक्ति खातिर सुघर भाषाई बिनावट रचनाकार का कौशल आ काव्य-विवेक के प्रमान होला । समालोचक में ‘समझ’ का साथ अनुभव-ज्ञान सिद्ध सामरथो चाहीं, जवना बले ऊ विषय-वस्तु (कन्टेन्ट) के साथ रूप (फार्म) में भाषाई रचाव (टेक्श्चर) क संगति-असंगति देख सको । ओके ईहो देखे के परी कि कवि का परोसल जथारथ में जीवन-सत्य आ मानवीयता के कतना जियतार उपयोग भइल बा आ कवि ओह जीवन-सत्य के केतना सूक्ष्मता आ सचाई से उपयोग कइले बा ?\nमानवीय करुना ,संवेदन के रचनात्मक गति आ रूप देले। अद्वितीयता का सँगे कवि में समाजिकतो जरूरी बा, जवन मानव-जीवन के उठावे में आवश्यक होला आ मानवीय अनुभवन के विवेकसम्मत वक्तव्य देबे में कवि के सहायक बनेला । हिन्दी के चर्चित कवि मुक्तिबोध के शब्द उधार लेके कहीं त कविता आत्मपरक अभिव्यक्ति होइयो के, व्यक्तिसापेक्ष, जीवन-सापेक्ष्य, युग सापेक्ष्य होले । कवि के अनुभूति जब छीछिल होई, त भाषा के नया, ताजा आ कलात्मक प्रयोगो बेमाने होई । एही सब का चलते, समीक्षक/समालोचक क काम रचनाकारो ले ढेर तन्मयता भरल, सिरजशील आ कठिन होला।\nबात करत रहीं लोकभाषा का कविताई पर, आ करे लगनी समझ बूझ, आकलन, मूल्यांकन के। असल में एने, हमके हिन्दी के कुछ संगी साथियन क इयाद आ गइल हा, जवन लोग, अचके भोजपुरी का गत-दुरगति में लागल बा । ओम्मे कुछ कथित समाजशास्त्रियो बुद्धिजीवी बा लोग । ऊ लोग भोजपुरी कविताई आ साहित्य के खाक बूझो भा मत बूझो, बाकिर अपना खास वैचारिक लकड़पेंच, गिरोहबन्दी आ नव-नटकला से नोकसान जरूर कर रहल बा लोग । अइसना महानुभावन क, कई कई ‘वाद’ के खट-मिठ अनुभव आ जान-पहिचान बा । समाजवाद, विकासवाद, जनवाद, दलित-शोषितवाद, स्त्रीवाद जइसन कतने कड़ुवा कसैला भेदभावी वाद बा, जवना का बसियाइल भरम-जाल में ऊ लोग भोजपुरियो कविता के चीन्हे-जाने लागल बा लोग। ए चिन्हला-जनला में, भोजपुरी कविता क बहुत कुछ नीमन, ग्राह्य, सार्थक आ मूल्यवान छूट जाये क डर बा।\nअरे भाई ,लोक के कविता त करुना, प्रेम आ पीर क कविता हऽ। ओम्मे प्रतिरोधो बा, त ओकर तेवर तीखा ना हो के, हिया के हूले वाला बा। ओम्मे आत्मसंघर्ष के कतने रूप, रंग बा। नियति क मार आ श्रम-साधना का बीचे उत्सवन क हास हुलास आ संस्कृति क राग-रंग बा। हमन सब जानत बानी जा कि लोकगीतन में केतना विविधता भरल बा – जियत-जागत संसार लेखा। एगो पूरा जीवन-चक्र समेटेले । ओमें भक्ति का साथ, निस्सारता क निरगुनो बा। दरसल लोक कविताई कुछ अइसन बा, जवना में बिचार सिद्धान्त जइसन ऊपर से कुछ लादल नइखे। कुछ कहाइल बा, कुछ अनकह जानबूझ के छोड़ दिहल गइल बा। ऊहो एह गरज से कि ‘थोरे लिखना, ज्यादा समझना’। अब ई पढ़े-सुने वाला पर छोड़ दिहल बा कि ऊ ओके पूरा समझ लेव! ई तऽ पढ़े-लिखे वाला लोगन पर बा कि ओह लोग में ग्रहणशीलता, समझ आ विवेक के कवन स्तर बा ! भोजपुरी कविता क उत्स एही लोक कविताई में बा, ओकरा लय-धुन-राग के छोड़ल, परम्परा विच्छेद कहाई। एही तरे लोक के ऊ समाजो ना छूटी, जवना में पारस्परिकता आ सामूहिकता से लसल घर-गिरस्थी, खेत-खरिहान,पशु-पंछी, ताल-पोखर, नदी-पहाड़ बा। भोजपुरी कविता के समझे खातिर ओकरे भाव-भूइँ पर उतरे के परी आ परदेसी मानक के बजाय, ओकरे मानक अपनावे के परी ।\n(भोजपुरी दिशा बोध के पत्रिका पाती के जनवरी 2017 अंक से साभार)\nफगुआ के चकल्लस


बिहार बोर्ड के मैट्रिक परीक्षा प्रवेश पत्र आ कुछ अउर खबर – टटका खबर\nबिहार बोर्ड के मैट्रिक परीक्षा प्रवेश पत्र आजु शुक का दिने से बिहार विद्यालय परीक्षा समिति के वेबसाईट पर मिलल शुरु हो जाई. बोर्ड के वेबसाईट bsebbihar.com हवे. एहिजा से 23 जनवरी ले आपन प्रवेश पत्र उतार सकीहें परीक्षार्थी. अगर उतारल प्रवेश पत्र में कवनो गलती मिले त अपना विद्यालत के प्राचार्य का माध्यम से ओकरा के सुधरवावल जा सकेला. इहो काम तेइसे तारीख ले करवा लेबे के पड़ी.\nबिहार के भोजपुरी पट्टी से कुछ अउर खबर –\nरोहतास जिला के शिवसागर इलाका के कैथी उच्च विद्यालय में एगो शिक्षक के गोली मार के घवाहिल कर भगलें कुछ अपराधी.\nपश्चिम चंपारण जिला के एगो अदालत से शादी के झांसा देके यौन शोषण करे वाला एगो कुकर्मी के दस बरीस के जेल आ दस हजार रुपिया जुर्माना के सजा मिलल बा.\nराजद अध्यक्ष लालू प्रसाद के हिन्दुस्तानी अवाम मोर्चा के प्रदेश अध्यक्ष वृषिण पटेल का साथे बियफे का दिने राँची में मुलाकात प राजनीतिक बुझउवल होखे लागल बा. जबकि पटोल का मुताबिक ऊ अपना गोल के नेता जगदीश शर्मा से भेंट करे आइल रहलें आ संजोग से लालू सोझा पड़ गइलन त हालचाल पूछे लगलन. एहमें कवनो राजनीतिक मकसद देखला के जरुरत नइखे.\nबिहार के मुख्यमंत्री नीतीश कुमार अपना विकास समीक्षा यात्रा करत बियफे का दिने सारण जिला में विकास कार्यन के प्रगति आ कार्यान्वयन के जायजा लिहलें. एकमा प्रखंड के हंसराजपुर पंचायत में जीविका कार्यकर्तन से मुलाकात कइलें आ जिला में करोड़ों रुपिया के कई गो योजना के शिलान्यास आ उद्घाटन कइलन.\nउत्तर बिहार के लोगन के राज्य में चलत शीतलहरी से अबहीं कवनो राहत नइखे मिलल आ मौसम वइसने खराब चलत बा.\nTags: प्रवेश पत्र, बिहार बोर्ड, मैट्रिक परीक्षा\n«« नोएडा आ लखनऊ का बाद अब कानपुर, आगरा आ मेरठो में चली मेट्रो\nसुप्रीम कोर्ट के फैसला राजपूत समाज के निराश कइलसि »»


भोजपुरीः एगो परिचय – Anjoria\nApr 9, 2012 आलेख, भोजपुरी, राजेन्द्र भारती\n– डा. राजेन्द्र भारती\n‘भाषा भोजपुरी परिभाषा से पूरी ह\nबोले से पहिले एके जानल जरुरी ह\nन गवना पूरी ना सुहागन के चूड़ी ह\nसाँचि मान त\nदुश्मन के गरदन पर चले वाली छूरी ह\nकहत धुरान बुरा मति माने केहू\nसभ भाषा के उपर हमार भाषा भोजपुरी ह’\nभारत के एगो प्रान्त उत्तर प्रदेश के बलिया जिला के बसन्तपुर गांव के कवि, लोकगीत गायक, ब्यास बीरेन्द्र सिंह धुरान के कहल इ कविता आजु केतना सार्थक बा एहकर अहसास तबे हो सकेला जब भोजपुरिहा भाई लोगन के आपन मातृभाषा भोजपुरी से नेह जागी.\nभोजपुरिहा सरल सुभाव के होखेलन, एह बाति के नाजायज फायदा सरकार हमेशा से उठावत आईल बा. आ हमनी के माडर्न बने का फेर में आपन मूल संस्कृति के भुलावल जात बानी. हमनी से एक चौथाई भाषा संविधान का आठवीं सूची में दर्ज हो गइली स आ हमनी का टुकुर-टुकुर ताकते रह गईलीं जा.\nआजु का तारीख में भोजपुरी करीब आठ करोड़ भोजपुरिहन के भाषा बा. भोजपुरिहा लोग बिहार, उत्तर प्रदेश, आ छतीसगढ़ के एगो बड़हन क्षेत्र में फईलल बाड़न. एकरा अलावे भारत का हर नगर महानगर में भोजपुरिहन के नीमन तायदाद बा. ई लोग हर जगह भोजपुरी के संस्था कायम क के भोजपुरी के अलख जगवले बाड़न. विदेशन में भी भोजपुरिहा भाई पीछे नईखन. मारीशस के आजादी के लड़ाई में भोजपुरी में आजादी के गीत गावल जात रहे. सूरीनाम, त्रिनिडाड, गुयाना में भी भोजपुरी के बड़ा आदर बा. भोजपुरी बोलेवालन के संख्या आ सीमा विस्तार के देखल जाव त भोजपुरी एगो अर्न्तराष्ट्रीय भाषा लेख लउके लागी.\nभोजपुरी भाषा के कुछ अद्भुत विशेषता बा. सही मायने में देखल जाव त इ व्यवसाय आ व्यवहार के भाषा ह. एक मायने में भोजपुरी व्याकरण से जकड़ल नइखे बाकिर साहित्य सिरजन में धेयान जरुर दिहल जाला. इ भाषा के ध्वनि रागात्मक ह.\nभोजपुरी भाषा में संस्कृत शब्दन के समावेश बा एकरा अलावे भारत के कई गो भाषा के शब्द आ विदेशी भाषा जइसे अंग्रेजी, फारसी आदि के शब्द भी समाहित बा.\nभोजपुरी भाषा में साहित्य के सब विधा बिराजमान बा. भोजपुरी लोकगाथा, लोकगीत, लोकोक्ति, मुहावरा, कहावत, पहेली से भरपूर बा. वर्तमान में भोजपुरी साहित्य समृध हो गइल बा. भोजपुरी के केतने विधा आ विषयन पर शोध भइल बा आउर हो रहल बा. केतने विदेशी लोग भोजपुरी के केतने विषय पर शोध करले बाड़न आ करि रहल बाड़न. भोजपुरी के कइगो उत्कृष्ट पत्र पत्रिका प्रकाशित हो रहल बा. केतने शोध ग्रन्थ, उपन्यास, कहानी संग्रह, कविता संग्रह, गीत, गजल संग्रह इहंवा तकले कि कइयों विधा के भी भोजपुरी में लेखन कार्य चलि रहल बा.\nभोजपुरी भाषा के उत्थान खतिर देश में कइगों भोजपुरी के संस्था कार्यरत बा. बिहार के विश्वविद्यालय में भोजपुरी में एम॰ए॰ तक के पढ़ाई चलि रहल बा. रेडियों, टी॰वी॰ भी भोजपुरी के अहमियत दे ता.\nभोजपुरिहा सरल स्वभव के होलन, इनकर कहनी आ करनी में फरक ना होला. ई आपन स्वार्थ के परवाह ना करसु. बेझिझक मुंह पर जवाब देवे में माहिर होलन.\nभोजपुरी भाषी के देवी-देवता में शिव, राम, हनुमान, कृष्ण, दुर्गा, काली, शीतलामाई विशेष रूप से पूजल जाला. समूचा बिहार के लोग जहवां भी बाड़न आ एकरे अलावे पूर्वी उत्तर प्रदेश के कुछ हिस्सा में छठ पूजा व्रत के प्रचलन बा.\nभारत के स्वतन्त्रता आन्दोलन में भोजपुरी भाषी तन-मन-धन से लागल रहे लोग. अंग्रेज विद्वान ग्रियर्सन भोजपुरिहा लोगन के उल्लेख ऐह तरे कइले बाड़न ‘ई हिन्दुस्तान के लड़ाकू जाति में से एक ह लोग. ई सतर्क आ सक्रिय जाति ह. भोजपुरिहा युद्ध खातिर युद्ध के प्यार करेलन. ई समूचा भारत में फइलल बाड़न. एह जाति के प्रत्येक व्यक्ति कवनो स्वतः आईल सुअवसर से आपन भाग्य बनावे खतिर तइयार रहेले. पूर्वकाल में ई लोग हिन्दुस्तानी सेना में भरती होके मजबूती प्रदान कइले रहन,. साथ हीं 1857 के क्रान्ति में महत्वपूर्ण भगीदारी कइले रहन. लाठी से प्रेम करेवाला, मजबूत हड्डीवाला, लम्बा-तगड़ा भोजपुरिया के हाथ में लाठी लेके घर से दूर खेत में जात देखल जा सकऽता’.\nभोजपुरिया आपन जनम भूमि के प्रति बड़ा श्रधा राखेले, देश-विदेश कहीं होखस आपन सभ्यता ना भूलास. कहीं रहस फगुआ चईता जरूर गइहें, आल्हा उदल के गीत जरूर होई. सोरठी बिरजा भानो गावल जाई. जनेउ, मुण्डन, तिलक, बिआह, छठिआर, ब्रत, तेवहार आ कवनो संस्कार के समय भोजपुरी के गीत गूंज उठेला. भोजपुरिया लोग के तिलक, बिआह, व्रत-त्योहार भा कवनो संस्कार के एगो अलग पहचान बा.\nमारिशस, गुयाना, सुरीनाम, त्रिनिडाड में भोजपुरी बोले वाला पुजाला. आपन भोजपुरिया संस्कृति के बचाईं, भोजपुरी बोली, भोजपुरी पढ़ी, भोजपुरी लिखी, भोजपुरी गाईं, भोजपुरी के अलख जगाई.\nजय भोजपुरी, जय भोजपुरिहा.\nडा॰ राजेन्द्र भारती\nकदम चौराहा, बलिया-277001\n(श्रावण अंजोरिया 2060 विक्रमी / अगस्त 2003 ईस्वी सालः1 अंकः1 से )\nई संपादकीय अँजोरिया के संस्थापक संपादक डा॰ राजेन्द्र भारती अगस्त 2003 में प्रकाशित पहिला अंक में लिखले रहले. अँजोरिया के पुरनका पन्ना जोगावे खातिर एकरा के नयका संस्करण में प्रकाशित कइल जात बा. धीरे धीरे सगरी पुरनकी रचना एह तरफ ले आवल जाई.\nOne thought on “भोजपुरीः एगो परिचय”\nपर्हनी हऽ एक नजर।\nएमें आठ करोर वाला बात सही बयान भइल बाऽ… …


देखी परकिरिति के विकराल रूप – Anjoria\nSeptember 7, 2014 Editor खबर 1\nपिछला साल के 16, 17 जुन के तारीख इयाद होई. एक बरीस पार हो गल. अबही` उत्तराखण्ड के मन के कँपा देबे वाला घटना आजुओ लोगन के माथा में साँप जइसन गेडुर मारी के बइठल बा. भुला ना पावल होई उ घटना, जे ओहिजा गइल भा टीवी प देखले होई. वोह में जे आपन घर के कवनो आदमी के खो देले होई, ओकरा से पुछीं. इयाद करी परकीरिति के ऊ दूगो कइसन विकराल रूप रहे. एक ओरि फाटत उत्तराखण्ड के धरती त दोसरा ओरि राजनीति के पाखंड. आसमान में नेता लोगन के उड़त हेलीकॉप्टर टेकसी निहन आवत जात रहे. नेता जी लोग बड़ोदरा, अहमदाबाद, गुजरात के गुहार लगावत रहले. जइसे बस कनडक्टर अपना बस प सवारी चढ़ावे खातिर बुलावत होखस. लाशन के ढेरी देखि के चील्ह-कउआ-गिद्धो वोहीजा ना आवत रहले. अइसन बुझात रहे कि उ दया आ करूणा से ग्रस्त होखस. इंसान जेही रहले लाशन के लूटत रहले, जेहसे ओकरा प राजनीति बढिया से हो सके. सही सलामत सुरक्षित निकलत यात्री सैनिकन के आशीर्वाद आ दुआ देत रहले. घटना के समय उत्तराखण्ड के कतने नेता लोग दौरा कइले बाकी ओहिजा मरे वाला के सही आकलन केहू ना लगा पावल. सब नेता, मीडिया अपना-अपना तरीका से मरे वाला के अनुमान लगवलस.\nघटना के समय केन्द्र में मौजूद कांग्रेेस सरकार के विज्ञान, प्रौद्यौगिकी आ पृथ्वी विज्ञान मंत्री एस॰ जयपाल रेड्डी कहले रहन कि बादल फाटे के घटना के पहिले से अनुमान लगावल बहुत कठिन होला. दुनिया में अबहींले कवनो देश के पास अइसन तकनीक नइखे. बावजूद एकरा कि सरकार डॉप्लर राडारन के सहारे अइसन घटना के पहिले से अनुमान लगावे के बढ़िया बनावे में लागल बिया.\nअबही एह साल तिरिथ करे वाले लोग खातिर फेरू से अमरनाथ जात्रा शुरू करा दिहल गइल. बाकी लगभग पिछला घटना के तारीखने प गंगोत्री आ विशनपुर के बीच गंगोत्री हाईवे प भूस्खलन होखे से सड़क प बोल्डर आ जाये से लगभग दस घंटा तक आवाजाही बंद रहल. एह से दुनो ओरि तरफ कई गो सवारी गाड़ी आ तीर्थजात्री फंसल रह गइले. जेकरा से आ आवे वाला समय में भारी बारीश के अनेसा से हाई अलर्ट कर दिहल गइल बा. अइसन बुझाता कि परकिरित चारो धाम में फेरू से आपन विकराल रूप दिखावत बिया. परिकिरित क उ विकराल रूप अबहीं थमल नइखे. देखी कश्मीर में अइसन बाढ आइल कि कतने लोग के दहा ले गइल. वैष्णो देवी दर्शन अबही रोक दिहल गइल बा. लोगन से निहोरा बा कि जतरा पर सोच समझ के पूरा तइयारी का साथे निकलल करी. राउर जात्रा मंगल मय होखे.\nकश्मीर में बाढ\nप्राकृति जब बिगरेले त बहुत बिकराल रूप धारण करेले


उगिलत आन्हर, घोंटत कोढ़ी – टटका खबर\nउगिलत आन्हर, घोंटत कोढ़ी\nश्रीनगर, 01 मई. आतंकवादी बारामूला में तीन गो नवहियन के हत्या क दिहले बाड़े सँ आ एहसे जम्मू कश्मीर के मुख्यमंत्री महबूबा मुफ्ती परेशान बाड़ी. ओने मुख्य विपक्षी गोल नेशनल कांफ्रेंस के कार्यकारी अध्यक्ष उमर अब्दुल्ला मांग करत बाड़न कि अलगाववादी एह हत्या के निंदा करसु. महबूबा मुफ्ति परेशान जरुर बाड़ी बाकिर उहो अबहीं ले एह हत्यन के निंदा नइखी कइले. अपना ट्वीट में महबूबा मुफ्ती बस अतने कहले बाड़ी कि – बारामूला में आतंकवादियों का हाथे तीन गो नागरिकन के हत्या के खबर सुनके परेशान बानी. मरे वालन के परिवारों ला हमार गहिर संवेदना बा.\nओने उमर अब्दुल्ला अपना ट्वीट में कहले बाड़न कि – अबहिंए बारामूला में आतंकवादी तीन गो नागरिकन के हत्या क दिहले बाड़न स. हम देखल चाहब कि अलगाववादी नेता एकर निंदा करीहें कि ना जवन कि ऊ अक्सरहां सुरक्षा बलन के हाथे नागरिकन के मरइला पर करेलें.\nपुलिस महानिदेशक एसपी वैद्य अपना ट्वीट में कहले बाड़न कि – बारामूला के पुरनका इलाका में आतंकवादी तीन गो बेगुनाह नवहियन के हत्या क दिहलें. एही से पता लागत बा कि घाटी में आतंकवाद से आम आदमी के जीवन के कतना खतरा बा.\nसुरक्षा बल एह नवहियन के हत्या करे वाला लश्कर-ए-तयैबा के आतंकवादियन के पकड़े ला काल्हु देर रात बड़हन तलाशी अभियान शुरू क दिहले बाड़ें बाकिर अबहीं ले कनवो सफलता मिले के खबर नइखे.\nपुलिस के कहना बा कि एहमें एगो पाकिस्तानी का साथे दू गो स्थानीय आतंकवादियन के शामिल रहे के अनेसा बा.\nबतावे जोग बा कि काल्हु देर साँझ बारामूला के पुरनका शहर के इकबाल मार्केट में बंदूकधारी आतंकवादी तीन गो नवहियन के गोली मारके हत्या कर दिहलें स.\nTags: आतंकवादी, उमर अब्दुल्ला, जम्मू कश्मीर, महबूबा मुफ्ती


रिगवनी – Anjoria\n(पाती के अंक 62-63 (जनवरी 2012 अंक) से – 19वी प्रस्तुति)\n– अनन्त प्रसाद ‘रामभरोसे’\nभोजपुरिहा कतनो परेशानी में रहिहन, मोका पावते केहू से हँसी-मजाक करे से बाज ना अइहन. केहू के रिगावल आ रिगला पर लिहाड़ी लिहल, एने का लोगन के एगो मनोरंजन के साधन ह. मान लीं केहू के घरे लगहर के नाँव पर एगो बकरियो ना होखे आ अगिला उनसे माठा माँगे लागो, त ऊ का कहिहन ? एक-दू दिन त कहि दिहन कि माठा नइखे. बाकि जब रोज-रोज उनसे माठा मँगाए लागी त ऊ लखेदबे न करिहन ! चिढ़े वाला भा रिगे वाला अइसने आदमी रिगवनी कहालन.\nकेहू के हाले चाल दू चार बेर पूछ लिहल जाव – ‘काहो खूब मउज बा नूं’ त ऊ रिग के जवाब दिहन – ‘तुहूं मउज में रहऽ, तोहरा के, के रोकले बा’ ? केहू के देख के जो छींक दीं भा खोंख दीं, त एक दू बेर त ऊ ना बोलिहन, बाकि ओकरा बाद रिग के अस लखेदिहन कि भागे के परि जाई.\nएक बेर के बात ह, हम बस से केहू क बरियाती जात रहलीं. पीछे के सीट पर कुछ नवहा बइठल मसखरी करत रहलन. कवनो कहलस – चलऽ लोग, चलते चलत ओइजा खूब बढ़ियाँ-बढ़ियाँ मिठाई मिली. खूब चाँपल जाई. दू-चार सीट आगे बइठल एगो अधबुढ़ कहलन – हँ-हँ चलऽ सन, चलते चलत गरम-गरम अदरखी मिली, खाये के. खूब खइहऽ सन. लइकन खातिर त अतना बहुत रहे. एगो मसाला मिल गइल उनहन के रिगावे के. कुछ देर बाद कवनो कहलस – ए बाबा अदरखिया बा नू ?\nबाबा कहलन – चलऽ सन, ओहजे मिली अदरखी.\nबस आगे भागल जात रहे. लइकन के दिमाग ओहू से तेज खुराफात में भागत रहे. रुक के फेरू कवनो कहलस – ए बाबा अदरखिया ? ए ससुरा ओइजा नूँ मिली कि हम धइले बानीं – अबकी फेरू बाबा कहलन. थोड़ देर बाद फेरु ऊ अदरखी मँगलस. अइसहीं जब कइ बेर अदरखी माँग चुकल त बाबा के पारा गरम हो गइल. बसे में बिगड़ के खड़ा हो गइलन. लगलन गारी देबे. ऊ त गनीमत रहे कि बस ठसाठस भरल रहे. बाबा आ लइकन के बीच में लोग खाड़ रहे, ना त बसे में बाबा उनके ठीक से अदरखी दे देतन. लइको अइसन कि ऊ माने के तइयारे ना. अब त ओकरा सँगे-सँगे अउरियो लइका उनसे अदरखी मांगे लगलन. बरात से लौटला के बादो लइका उनके देख के उनसे अदरखी माँगे लगलन. जब कवनो उनसे अदरखी माँगे त ऊ गरिआवत दउरस – ले आउ रे भाला, साला के छेद दीं. ई अइसे ना मानी. लइका भाग जा सन आ ऊ कूदत रहि जास.\nकुछ बड़ो-बुजर्ग कबो-कबो लइकन से अइसहीं रिगवा के मउज लेलन. पइसा भा मिठाई के लालच देके लइकन से रिगे वालन के रिगवावत रहेलन. एगो गाँव में एगो आदमी घीव मंगला पर रिगे. गाँवें में एगो धनी-मानी बाबू साहेब रहलन, बहुत मजकिहा. एक दिन उनका दुअरा मंदिर के पुजारी अइलन आ ठाकुर जी के दीया-बत्ती खातिर घींव के माँग कइलन. बाबू साहेब कहलन – पुजारी जी. हम त फलाना के घरे घीव खरीद के रख देले बानीं, जाईं माँग लीं. ऊ दे दिहन. पुजारी नां जानत रहलन कि घीव मँगले से ऊ रीगेलन. पुजारी जी उनका दुआर पर गइलन. जा उनकर नाँव लेके बोलवलन. संजोग से ऊ घरे में रहलन. घरे में से बोललन – के हऽ, का बात ह ?\nबाबू साहेब जवन घिउआ रखले बाड़न ऊ हमके दे द ! पुजारी कहलन. भीतर से आवाज आइल – आवऽ भीतरे ले लऽ.\nपुजारी जी जब भीतर गइलन त मरद-मेहरारू दूनों उनका पर टूट परलन. दू-चार हाथ लागते बाप-बाप करत ओइजा से भाग चललन. पंडित जी अवाक रहि गइलन कि आखिर अइसन कवन बात हो गइल कि मरद मेहरारू दूनो एक्के बेर पर गइलन स. पुजारी जी खुनुसइले बाबू साहेब के दुआर की ओर चलि दिहलन.\nबाबू साहेब त कुल्हि बुझते रहलन. उनका आवे के पहिलहीं घर में से मजिगर घीव एगो डिब्बा में मँगवा के दुअरा चउकी पर रखवा दिहलन. अपना नौकर के कुछ सिखा के ऊ दुआर छोड़ के हटि गइलन. पुजारी जी तमतमाइले बाबू साहेब के दुआर पर अइलन. नौकर उनके देखते गोड़ लगलस आ कहलस – रउआँ रस्ते में होखब, तले उनकर लइका घीव दे गइल हा. ऊ बतावत रहले हा कि ओकर बाबू के दिमाग तनी गड़बड़ा गइल बा, डाक्टर के देखावे के बा. घीव रखि के जल्दिए में लौट गइल हा. बाबू साहेब ओही के देखे गइलन ह. कहलन हा कि पुजारी जी आइब त ई घीव दे दीहऽ. पुजारी जी का अब बुझाइल.\nजे केहू के रिगावेला ऊहो मामूली आदमी ना होला. ओकरो में कुछ विशेषता होला. अइसन आदमी बहुत पिटमरू होलन. केहू कतनो खुनुसाय भा गारी देव, एह आदमी पर कवनो असर ना होला. खुनुसाए के त अइसन आदमी नाँवे ना जाने. केहू के रिगावतो समय ऊ बहुत सतर्क रहेलन. रिगवनी भाई के लपकते भाग खड़ा होलन. अइसन आदमी बहुत बेवहारिक आ शिष्टो होलन. जेके ई रिगावेलन उनहूँ के कहीं देखिहें त गोड़ जरूर लगिहें – गोड़ लागीं बाबा भा गोड़ लागीं काका. बाबा-काका त सोचिहन अब ई सीध हो गइल बा बाकिर मोका पावते फेरु उनके रिगावे से बाज ना अइहन. कुछ रिगवनियो अइसन होलन कि जले उनके केहू रिगावे ना आ भर पेट गरिया ना लेव, तले उनके चैने ना आवे. एगो रिगवनी भाई के जब दिन भर केहू ना रिगावे त सांझि खा दुअरा बइठल अंड़िचे लागस – आज बड़ा बढ़िया से दिन बीतल, कवनो ससुरा आजु ना रिगवलस. ई सुनते लइका फेरु रिगावे शुरू क दे सन आ ऊ लागस गरिआवे.\nबहुत दिन पहिले के बात ह. कवनो गाँव में एगो रिगवनी के लड़िका रिगावल करँ सऽ. कवनो नवसिखुआ लइका रिगवलस त धरा गइल. रिगवनी भाई उनकर मरम्मत क दिहलन. लइका घरे रोअत गइल त ओकर बाबू गाँव के जमींदार से जाके शिकायत कइलन आ पीटे वाला रिगवनी के दण्ड देबे के निहोरा कइलन. जमींदारो साहेब बहुत खुनुसइलन. कहलन – बतावऽ, तनीं रिगवला खातिर लइका के मारे के चाहीं भला. रिगवनी के दरबार में हाजिर कइल गइल. रिगवनी के साथे जे गइल रहे ऊ लोग इनकर सिपारिस कइल. ओह लोगन के कहनाम रहे कि गारी आ मार के अनमख माने वाला के केहू के रिगावहीं के ना चाहीं. जे रिगावेला ऊ मारो खाये भा गारी सुने खातिर तइयार रहेला. जमींदार साहेब एह दलील से संतुष्ट ना भइलन. एक हफ्ता बाद दूनो पक्ष के आवे के कहि के उठि गइलन.\nओही गाँव में एगो आदमी रहलन – भुआली. ऊ बड़ा बुद्धिमान रहलन. केहू के रिगावे में त बड़ा तेफा रहलन, बाकि जब एह रिगवनी पर आफत आइल त ऊ चिंतित हो गइलन. एके कसहूँ बचावे के उपाय सोचे लगलन. ऊ मने मन एगो योजना बनवलन. कवनो से कहलन – जा जमींदार साहेब से तनी चटनी माँग ले आवऽ, उनका घरे बड़ा नीक चटनी बनेला. उनसे कहिहऽ – भुवाली काका के घरे तिलकहरू आइल बाड़न, तनी चटनी दीं.\nलइका गइल त जमींदार साहेब अपना मेहरारू से चटनी मांग के दे दिहलन. चटनी सचहूं बड़ा नीक रहे, गड़ी-किसमिस कुल्हि डालल रहे ओमे. जब लइका चटनी ले के आइल त भुआली कहलन – ई तूंहूँ चाट लऽ. लइका के जीभ से त पानी चुअते रहे, ऊ चाट लिहलस. भुआली कहलन – जा तनीं अउर चटनी माँग ले आवऽ. कहिहऽ – तनी अउर दे दीं, खाये वाला आदमी ढेर बाड़न. लइका गइल आ तनी अउर माँग ले आइल. भुआली परीक गइलन. अब रोजे-रोज लइकन के जमींदार साहेब के घरे चटनी खातिर भेजे लगलन. दू चार दिन में जमींदार साहेब उबिया गइलन.\nभुआली गाँव के अउरियो लइकन के जमींदार साहेब से चटनी माँगे के सिखा दिहलन. उनहन से कहलन – जमींदार साहेब के घरे अतना बढ़िया चटनी बनेला कि चिखले पर बुझाई. जेही उनसे माँगे जाला ओके दे देलन. अब त सगरी लइका उनसे चटनी माँगे लगलन. जमींदार साहेब रीके. चटनी के नाँवे सुनत लखेद लेस. धीरे-धीरे एक हफ्ता बीत गइल. दूनो पक्ष जमींदार साहेब के दरबार में हाजिर भइल. एक ओर एगो आदमी कपार पर घइली लेले खड़ा रहे. जमींदार साहेब पुछलन – ई घइली में का ह ? घइली वाला आदमी बोल ता – सरकार ई चटनी ह, भुआली भेजलन हा. ई सुनते जमींदार साहेब ओके पकड़ के पीट दिहलन. अब जब ऊ फैसला करे अपना आसन पर बइठलन त दूनो ओर के आदमी बारी-बारी से आपन बात कहे लागल. रिगवनी के ओर से सफाई देबे के जब पारी आइल त भुआली कहलन – ए सरकार रउएँ रिगावे वाला के मार दिहलीं त का राउर फाँसी होई ? ऊ रिगवलस, ओकर सजा ऊ पा गइल. रिगावल एही खतिर नूं जाला. जेकरा गारी-मार के लाज रही, ऊ रिगइबे काहें करी ?\nजमींदार साहेब के भुआली के बात ठीक बुझाइल. आपन फैसला सुनावत ऊ रिगावे वाला से मुसुकियात कहलन – जा भाग जा एइजा से, अब मत रिगइहऽ ना त ई फेरु तोहरा के पीट दिहन. तूँ अभी नवसिखुआ बाड़ऽ.


टटका खबर, सोमार, ७ जून – Anjoria\nJun 7, 2010 news in bhojpuri, टटका खबर\nअफजाल गुरु के फाइल दबावे खातिर गृहमंत्री कहले रहले\nदिल्ली के मुख्यमंत्री शीला दीक्षित एगो टीवी चैनल पर बात करे का दौरान कहली कि अफजाल गुरु के फाँसी वाला फाइल दबावे के तबके गृहमंत्री शिवराज पाटिल कहले रहलें. संकेत रहे कि केन्द्र के कतनो मेमो जाव कुछ जवाब नइखे देबे के. सबले कमाल के बात रहे कि खुद गृहेमंत्रालय से हर तीसरा महीना दिल्ली सरकार के मेमो भेजात रहे. अब एह खुलासा का बाद केन्द्र सरकार कइसे आपन फजीहत बचाई? बाकिर गेंडा के चमड़ी पर छोट मोट बात के कवनो असर होखी त कइसे?\nहम तब ले संप्रग ना छोड़ब जब ले निकाल ना दिहल जाइब\nममता बनर्जी कहले बाड़ी कि उनकर पार्टी संप्रग के सबले ईमानदार घटक ह आ पूरा पाँच साल ले ओकरा साथे बनल रही. अगर संप्रग से उनका पार्टी के हटा दिहल जाव भा वामपंथियन के सहयोगी बना लिहल जाव तब बात दूसर बा. बंगाल में नगरपालिका चुनाव में कांग्रेस के अनदेखी करियो के जीत देखा के ममता के ताकत वइसहीं बढ़ गइल बा आ कांग्रेस उनका पर विधानसभा चुनाव में गठबन्हन करे खातिर दबाव ना डाल पाई. उहे होखी जवन ममता चहीहें. काश ऊ जल्दी कोलकाता चल जइती त कम से कम रेलवे के कल्याण हो जाइत.\nललकी साड़ी कांग्रेसियन के परेशान कर दिहले बिया\nस्पेनिश में लिखल सोनिया गाँधी पर कहानी एल सारी रोजो, मतलब लाल साड़ी, के पढ़ला का बाद कांग्रेसी ओहि तरहा भड़क उठल बाड़े जइसे लाल कपड़ा देख के साँढ़ भड़केला. ऊ किताब लिखे वाला जेवियर मोरो जानल चाहत बाड़न कि कांग्रेस में के स्पेनिश भाषा के जानकार बा जे किताब पढ़ के राय बना लिहलस. कहत बाड़न कि जब किताब हिन्दुस्तान का बाजार में अइबे ना कइल त एह लोग के मिलल कइसे. कांग्रेसियन के कहनाम बा कि एह किताब में सोनिया गाँधी का बारे में झूठ के पुलिन्दा बा आ कई गो अपमान करे वाली बात बा जवना चलते एह किताब पर प्रतिबन्ध लगा दिहल जाव.\nभोपाल गैस त्रासदी के आठो आरोपियन के कसूरवार मानल गइल\nछब्बीस साल पहिले भोपाल के यूनियन कार्बाइड का कारखाना में जहरीला गैस के रिसाव से पन्द्रह हजार लोग के जान चल गइल रहे आ कई हजार लोग आज ले ओह घटना के दंश झेलत बाड़न. अब जा के एह मामिला में लोकल कोर्ट से आठ गो आरोपियन के कसूरवार ठहरावल गइल बा. सजा बाद में सुनावल जाई. बाकिर एह आठ में असली कातिल वारेन एंडरसन के कवनो जिक्र नइखे जवना के कोर्ट भगोड़ा घोषित कर दिहले रहे.\nपटना में होखे जा रहल भाजपा कार्यकारिणी के बईठका\nनरेन्द्र मोदी आ वरुण गाँधी के भाजपा के बईठका का बहाने पटना आवे आ गाँधी मैदान में भाषण देबे के मौका मिले जा रहल बा. दोसर खास खबर ई बा कि एह बईठका में आवे वाला सगरी प्रतिनिधियन के मुख्यमंत्री नीतीश कुमार अपना आवास पर भोज दीहें. पिछला चुनाव का बेरा एह लोग के बिहार में ना बोलावे खातिर जदयू कहले रहे जवना के भाजपा मान लिहले रहे. अबही शायद चुनाव में कुछ महीना बाकी बा एह से वोटरन के भड़के के अनेसा नइखे जदयू के.\nयुवा राजद गुण्डा पाले में अकेला नइखे\nलोग लालू के चाहे जतना बदनाम कर लेव, एह मामिला में राजद अकेला पार्टी नइखे. भाजपा, कांग्रेस, जदयू सबका आफिस में हंगामा आ बवाल होत आइल बा. जदयू नेता शिवानन्द तिवारी कहले बाड़न कि राजनीति में गुण्डा तत्व भरे के शुरुआत इंदिरा गाँधी के जमाना में भइल रहे आ तबसे ई बेमारी हर पार्टी के अपना चपेट में ले लिहले बिया. एहसे एकर जिम्मेदार कांग्रेसे बिया.\nपूर्व राजद विधायक पप्पू खान के उमिर कैद\nबिहार शरीफ से राजद के विधायक रहल पप्पू खान आ ओकरा दू गो साथियन के आलोक कुमार उर्फ लोकना नाम के एगो युवक के अपहरण आ हत्या का आरोप में उमिर कैद के सजा सुनावल गइल बा. पप्पू खान पहिलही से कुछ दोसरो मामिला में जेल में बन्द बा. एह तीनो पर दस दस हजार के जुर्मानो लगावल गइल बा.\nशरद पवार इस्तीफा ना दीहें\nरा्ष्ट्रवादी कांग्रेस पार्टी अपना नेता शरद पवार के इस्तीफा के माँग नकार दिहले बिया आ अइसन माँग के वाहियात बतवले बिया. शरद पवार आ उनका परिवार का लगे ओह कंपनी के सोलह फीसदी शेयर बा जवन पुणे टीम खातिर बोली लगवले रहुवे. अभ इहो मालूम भइल बा कि रायल चैलेंजरो में उनकर शेयर बा. पार्टी के कहनाम बा कि छोट शेयर होल्डर के कंपनी के फैसला भा काम के दोषी ना ठहरावल जा सके. विपक्ष एह मामिला पर संयुक्त संसदीय समिति से जाँच करावे के माँग कइले बा.\nशेयर बाजार फेर धराशायी\nआजु फेर शेयर बाजार में बिकवाल भारी पड़ गइले बाकिर रिलायन्स के २६ फीसदी हिस्सेदारी बेचे के खबर से ओकरा शेयरन में गजब के तेजी देखे के मिलल. सेंसेक्स में शामिल तीस गो कंपनी में से रिलायन्स कम्यूनिकेशन अकेली कंपनी बिया जवना के शेयर में तेजी आइल बा.\nतीन देशन का बीच चले वाला एकदिना में जिम्बाब्वे आ श्रीलंका के मुकाबिला\nभारत श्रीलंका से हार के फाइनल मैच खेले लायक ना रह गइल. आज जिम्बाब्वे आ श्रीलंका के बीच मुकाबिला हो रहल बा जवना के फाइनल मैच के पूर्वाभ्यास मैचकहल जा सकेला.


‘सपेरा’ के शूटिंग में लागल बाड़न पवन सिंह – Anjoria\n‘सपेरा’ के शूटिंग में लागल बाड़न पवन सिंह\nअगस्त 23, 2014 पवन सिंह, बाजीगर, योद्धा, रवि किशन, सपेरा\nअनेके सुपरहिट फिलिम दे चुकल पवन सिंह के फिलिमन के इंतजार उनुका के चाहेवालन के हमेशा रहेला. अब ई चाहत जल्दिए पूरा होखे वाला बा पवन सिंह के नयका फिलिम ‘सपेरा’ से.\nनिर्माता रितेश ठाकुर के एह फिलिम के शूटिंग विष्णु शंकर बेलू का निर्देशन मे बिहार के सीतामढी में हो रहल बा.\nएहमे सपेरा बनल पवन सिंह के किरदार उनुका अबले के सगरी फिलिमन से अलगा तरह के होखी.\nएह शुक से पवन सिंह के फिलिम ‘योद्धा’ रिलीज़ होखे जात बा. यश फिल्म्स के एह भोजपुरी फिलिम में पवन सिंह आ रवि किशन दुनू जने नायक बाड़े.\nसनोज मिश्रा निर्देशित फिलिम ‘बाज़ीगर’ के शूटिंग पूरा हो गइल बा. जाने जोग इहो बा कि रवि किशन आ पवन सिंह के जोड़ी के बहुते फिलिम आ चुकल बाड़ी सँ आ सगरी सुपर हिट रहल बाड़ी सँ.\n(रंजन सिन्हा आ संजय भूषण पटियाला अलग अलग)\n“भईल तोहरा से प्यार – आई लव यू” खातिर गुंजन पंत डबिंग कइली\n’एक लैला तीन छैला’ धर्मेश मिश्रा आ बालेश्वर सिंह


बूंट के पेड़ (बतकुच्चन – १२१) – Anjoria\nबूंट के पेड़ (बतकुच्चन – १२१)\nAug 12, 2013 बतकुच्चन\nरउरा में से केहू बूंट के पेड़ देखले बा? हम त नइखीं देखले काहे कि बूंट के पेड़ होखबे ना करे पौधा होला. बूंट के पेड़ वाला किस्सा पिछला दिने बयानवीर नेता लोग के बकतूतई से धेयान में आइल. केहू बारह रुपिया में भरपेट खियावत रहे त केहू पाँच रुपिया में. एगो बड़का जानकार बता दिहलें कि खाए खातिर त एको रुपिया में खाइल जा सकेला. ओकरा बाद जवन हल्ला मचल त एक जने त माफी माँग लिहलें बाकी लोग सफाई दे के रहि गइल. सफाई अइसन कि मन करे कि झड़ुआ दीं. खैर छोड़ीं ई सब बाति चलीं बतकुच्चन कइल जाव. हँ त पहिले झाड़ू आइल कि पहिले झाड़? झाड़ शब्द से झाड़ू बनल कि झाड़ू से झाड़? छोट पौधन के शाखा के झाड़ कहल जाला आ ओही झाड़ से झाड़ू बनेला. हालांकि जवन नारियल वाला झाड़ू होला तवन त पतई से निकलेला. बाकिर झाड़े के काम आवे का चलते उहे झाड़ू हो गइल. एगो झाड़ू कूंची होला. कूंची माने कि ब्रश. मुलायम पतइयन के रेशा से बनावल झाड़ू के कूंची कहल जाला. अइसहीं खरहरा होला. रहर के झाड़ से खरहरा बनेला आ ओकरो से झाड़े के काम लिहल जाला. खरहरा एगो अउरी चीझु के कहल जाला जवना से घोड़ा के पीठ रगड़ल जाला. खरहरा हम देखले नइखीं एहसे बेसी ना बता पाएब. कुछ रउरो सभे त बतावल करीं. गाँव देहात में सहन भा माटीवाला आंगन झाड़े खातिर खरहरा के इस्तेमाल होला जवन माटी त ना बहारे बाकि सब गंदगी कूड़ा करकट जरुर बहार देला. ओह से महीन सफाई करे के होखे त झाड़ू लगा लीं आ ओहू ले महीन करे के होखे त कूंची. बाकिर एह बीच बहारल छूटल जात बा. बहरला से निकलल कूड़ा करकट के बहारन कहल जाला. हालांकि एह बहारल शब्द के जनम कइसे भइल होखी से हमरा समुझ में नइखे आवत. काहे कि बहार त ओहके कहल जाला जवन आनन्ददायक होखे. वसन्त ऋतु में पेड़ पौधन पर आइल नया नया फूल पतइयन से जवन माहौल बनेला तवने के कहल जाला कि बहार आ गइल बा. आदिमिओ का जिनिगी में कबो बहार आवेला त कबो पतझड़. हो सकेला कि बहरला का बाद जब घर बाहर अपना सफाई से आनन्द देबे लागेला त ओही बहार ले अइला के बहारल कहल गइल होखी आ एह बहारत बहारत में बहार से संबंध पीछे छूट गइल होखी. बहारल आ झड़ुआवल एके काम होखला का बावजूद दू तरह के भाव जतावेला. गलतबयानी करे वाला भा गलत काम करे वाला आदिमी के झड़ूआवल जा सकेला बहारल ना. शायद एह से कि झड़ूअवला का बाद झड़ुआवल आदिमी का मन में आनन्द ना जागे. बाकिर घर आँगन त झड़ुआवल ना जा झाड़ल जाला. एहसे साफ बा कि झाड़ल आ झड़ुअवला में फरक होला. रउरो सभे सोचत होखब कि आखिर बेबात के बात से अतना बात कइसे निकले लागेला त जान जाईं कि बात का पीछे का बात पर धेयान देबे लागीं त बहुते कुछ जानकारी में आवे लागी. अंगरेजी में एगो मुहावरा ह, रीडिंग बिट्वीन द लाइन. जवन लिखल बा तवना का बीच से ओकरा के पढ़ल जवन लिखाइल त नइखे बाकिर भाव उहे लिखे वाला बा. कई बेर जवन लिखल जाला तवन जरूरी ना होखे कि कुछ बतावे खातिर लिखल गइल होखे. कई बेर त एह ले लिखल जाला कि लोग के अन्हार में राखल जाव, उ बात मत जाने दिहल जाव जवना के छिपावल बहुत जरूरी बा. अलग बाति बा कि करम के लिखल लेख पढ़ाव भा ना जिए के पड़बे करेला. हमनिओ का अपना कर्म से आपन करम लिखत रहीले. पाँच पाँच साल पर होखे वाला चुनाव में त हमनी का आपने करमे नू लिखिले जा आ बाद में ओकरा के लिखल करम के लेख मान के बरदाश्त करत रहीले जा. याद राखीं कि झाड़ू से निकासल कूड़ा करकट के कपारे ना चढ़ावल जाव घूरा पर फेंक दिहल जाला. एहसे झड़ुआवे जोग नेता के चुने के गलती मत करब अबकी बेर. हर साल जात पाँत, धरम भासा, हित नात देखत रहीं पोसत रहीं बाकिर पाँच साल में एक बेर, बस एक बेर अपना वोट के बटन दबावत घरी सही फैसला करे के आदत डालीं ना त बूंट के पेड़ देखेवाला आदमी हमनी के खेती सिखावे लगीहें.\nनुक्ता का हेर फेर से खुदा जुदा हो सकेलें (बतकुच्चन – १२०)\nOne thought on “बूंट के पेड़ (बतकुच्चन – १२१)”


देश दुनिया के खबर भोजपुरी में (शनिचर, 28 मार्च 2015) – टटका खबर\nदेश दुनिया के खबर भोजपुरी में (शनिचर, 28 मार्च 2015)\nMar 28, 2015 News in Bhojpuri, अरविन्द, कमीना, बाजपेयी, भारत रत्न, भोजपुरी में खबर., रसोई गैस, सब्सिडी\n(शुक, 27 मार्च के खबर)\nआजु राम नवमी का मौका पर सगरी लोगन खातिर मंगल कामना. आजु भगवान श्रीराम के जनम के दिन ह. राम जे आदर्श के प्रतीक हउवन, जिनका के पुरूषन में उत्तम पुरुषोत्तम के संज्ञा दिहल गइल बा, जिनका राम राज के सपना ले के गाँधी आजादी के लड़ाई लड़लन ओही श्रीराम के जनम स्थान पर एगो मंदिर बनावे के राह में एह देश के सेकूलर राजनीति आके खड़ा हो गइल बिया आ राम लला के जनम स्थान एगो टूटही टेंट का नीचे पड़ल बा. आईं आजु का दिने हमनी का किरिया खाइल जाव कि एह देश से ओह राजनीतिक के विदाई करा दिहल जाव जे राम के मंदिर नइखे बने देत.\nशुक का दिने अबले चलल आवत परंपरा तूड़त राष्ट्रपति प्रणव मुखर्जी खुदे चल के चहुँपलन बाजपेयी जी का घरे आ उनुका के भारत रत्न से सम्मानित कइलन. एह मौका पर पीएम मोदी, पहिले पीएम रहल मनमोहन सिंह आ राष्ट्रपति रहल अब्दुल कलाम मौजूद रहलें. बाजपेयी के मिलल एह सम्मान के हर राजनीतिक गोल स्वागत कइलसि आ कुछ लोग एह बात के अफसोस जतावल कि खुद अपने प्रधानमंत्री रहते अपना के भारत रत्न दिआवे वाली इन्दिरा गाँधी आ राजीव गाँधी के गोल के सरकार रहत एह बात के फैसला ना हो सकल. एह लोग के परंपरा देखत बाजपेयी के प्रधानमंत्री रहत घरी उनुका के भारत रत्न दिआवे के कोशिशो भइल रहुवे जवना के भारत के असल रत्न बाजपेयी खुदे रोकवा दिहलन.\nघटिया लोगन के घटिया पार्टी जतावत आ आ पा गोल के संयोजक आ दिल्ली के मुख्यमंत्री केजरीवाल कहलन योगेन्द्र यादव, प्रशान्त भूषण, प्रो॰ आनन्द वगैरह के कमीना बतावत कहलन कि दोसरा गोल में एह सालन के लात मार के निकाल दिहल गइल रहीत. एह तरह के सुवचन से केजरीवाल के सड़क छाप संस्कार सभका सोझा आ गइल आ उनुका समर्थको लोग के नइखे बुझात कि कवना तरह एह कमीनापंथी के समर्थन करे लोग. हालांकि कुछ लोग कहल कि एहमें कवनो बेजाँय लागे वाली बात नइखे. अब शनिचर का दिने होखे वाला आ आ पा के राष्ट्रीय परिषद से योगेन्द्र आ प्रशान्त के निकालल जाए में कवनो संदेह नइखे रहि गइल. अर‌विन्द केजरीवाल के मेगालोमेनिया के परिणाम दिल्लीए के जनता ना आवे वाल दिन में सगरी देश के लोग भोग सकेला. इन्दिरा गाँधी के बनावल भिण्डरावाले का तरहे सोनिया के जनमावल अरविन्दो के परिणाम देश के भुगते के बा.\nकांग्रेस आ ओकरा पिछलगुआ गोलन के जिद्द का चलते भूमि अधिग्रहण विधेयक राज्यसभा से पारित होखे के कवनो उमेद ना देखत केन्द्र सरकार तय कइले बिया कि एह बारे में अध्यादेश दुबारा ले आई आ एही चलते राज्यसभा के सत्र स्थगित क देबे के फैसला लिहल गइल बा जेहसे कि पाँच अप्रेल से पहिले अध्यादेश दुबारा ले आवल जा सके.\nजाट आरक्षण रद्द करे के सुप्रीम कोर्ट का फैसला के खिलाफ केन्द्र सरकार अपील करे के तइयारी में बिया आ एही चलते पिछला साल के लोक सेवा आयोग मुख्य परीक्षा के रिजल्ट निकाले पर रोक लगा दिहल गइल बा.\nहालही में जर्मनविग्स के जहाज गिरला का मामिला में जाँच का बाद पता लागल बा कि ओकर को-पायलट अवसाद में रहुवे आ ऊ जान बूझ के जहाज के पहाड़ से टकरा दिहलसि. एह हादसा में नाहियो त डेढ़ सौ लोग के जान चल गइल.\nजम्मू-कश्मीर विधानसभा में शुक का दिने जम के बवाल भइल आ विधायकन का बीच मारापीटी ले हो गइल. नेशनल कांफ्रेंस के शिकायत रहुवे कि पाॅवर प्रोजेक्ट चलावे के हक राज्य सराकर के काहे नइखे दिहल जात.\nअब तत्काले ना हर तरह के टिकट पर प्रीमियम ट्रेनन का तरह किराया वसूले के राय दिहले बिया एह बारे में बनावल मोहम्मद जमशेद के अध्यक्षता वाली कमिटी. अब जस जस सीट घटत जाई तस तस दाम बढ़त जाई जइसे कि अबहीं प्रीमियम तत्काल में होखत बा.\nइंटरनेट कॉलिंग खातिर नियम कायदा बनावे पर सरकार सोचल शुरु क दिहले बिया. असल में मोबाइल सेवा देबे वाली कंपनियन के शिकायत बा कि फेसबुक, स्काइप, वाइबर, व्हाट्स एप आ गूगल टॉक जइसन कालिंंग सेवा से ओकरा नुकसान होखत बा काहे कि लोग काल करे का बदले एही इंटरनेट कालिंग से काम चलावे लागत बा आ विदेशो से आराम से बतिया लेत बा लोग बिना कवनो शुल्क दिहले.\nचाल्हाक के इशारा काफी होखे ला आ लोग के इशारा समुझे के चाहीं. प्रधानमंत्री नरेंद्र मोदी शुक का दिने देशवासियन के गोहार कइलन कि बेंवत वाला लोग रसोई गैस पर मिले वाला सब्सिडी छोड़ देव. बतवलन कि अबले करीब तीन लाख लोग सब्सिडी छोड़ चुकल बा आ बाकियो लोग के अइसने करे के चाहीं.\nएही साल होखे वाला बिहार विधानसभा चुनाव में भाजपा सुशील मोदी के अगुआई में लड़े के फैसला कइले बिया. एह बात के संकेत केंद्रीय संसदीय आ शहरी विकास मंत्री वेंकैया नायडू एगो समारोह में दिहलन. कहलन कि ‘दिल्ली में मोदी-बिहारो में मोदी’ भाजपा के नारा होखी. समारोह सुशील मोदी के नेतागिरी के पचीस बरीस पूरा होखला पर उनुका के सम्मानित करे ला बोलावल गइल रहुवे.\nउत्तर प्रदेश लोक सेवा आयोग के पीसीएस-2013 के रिजल्ट बियफे का दिने घोषित क दिहल गइल. एहमें 654 जने के सफल बतावल गइल बा. मऊ के पंकज सिंह एह में टाॅप पर आइल बाड़न.\nउत्तर प्रदेश विधानसभा में भाजपा विधायकन का विरोध आ बवाल का बीचे राज्य के नगर महापौरन के अधिकार घटावे आ जरूरत भइला पर हटावे के नियम बना दिहल गइल. जान जाईं कि महापौरन के जनता सीधे चुनेले बाकिर राज्य सरकार अब अपना मन माफिक ना रहे वाला महापौरन के प्रशासनिक फैसला से हटा सकी.\nबांग्लादेश के राजधानी ढाका का लगे नारायणगंज शुक का दिने अष्टमी नहान का मौका पर मचल भगदड़ में करीब एक दर्जन हिन्दू के जान चलि गइल. पुलिस पता लगावत बिया कि भगदड़ काहे मचल.\nइलाहाबाद सिविल लाइंस इलाका के एगो अपार्टमेंट में शुक का दिने लिफ्ट के खुला दरवाजा से नीचे गिर के बारह बरीस के एगो लड़िका के मौत हो गइल. लिफ्ट के दरवाजा खुलल देख ऊ जसहीं लिफ्ट में घुसे खातिर डेग बढ़वलसि कि नीचे गिर गइल काहे कि लिफ्ट ओहिजा रहले ना रहुवे बाकिर दरवाजा खुलल रहे.\nटटका खबर, (बुध, 25 मार्च 2015)\nदेश दुनिया के खबर भोजपुरी में (अतवार, 29 मार्च 2015)


भोजपुरी में पढ़ें: बड़ा अंतर बा पहले के बइठकी अउरी कोरोना काल के बइठकी में | Corona period meaning of words has changed read the satirical articles in Bhojpuri language nodakm– News18 Hindi\nअब समय आ गईल हिय की किसान की समझ आउर समय क देशहित में उपयोग कायल जाय.\nभोजपुरी शब्द के कई गो माने होला. बैइठकी के इस्तमाल होत रहल हा मिल के बइठे-बतिआवे खातिर. अब त बइठकी माने कवनो काम धंधा नइखे. शब्द के संगे अर्थव्यस्था के एही पहलु पर लेखक विचार करत हवें.\nLast Updated : September 22, 2020, 23:12 IST\nत ‘बइठकी’ में किसान अपना समय क उपयोग कई तरह क रचना करे खातिर करेला. चाहे इ कहीं कि किसान खातिन इ समय बहुत जादा रचनात्मक होखे ला. जईसे की एह बेला में किसान बहुत काम अईसन करेला जवन ओकरी सकेती में जिए वाला जीवन के बहुत बढ़िया बना देवेला. आज की जबान में कहीं त ‘बइठकी में किसान आपन छोटमुट काम खुद से क के दुसरे असरा पर ना जिएला.’\nBhojpuri Articles bhojpuri language Bhojpuri News


Bhojpuri: जीतेंद्र उर्फ जीतू जी के लभ स्टोरी उनका फिल्मन जइसन ही रंगीन आ जीवंत रहल बा | Rudra Education Desk\nHome Entertainment Bhojpuri: जीतेंद्र उर्फ जीतू जी के लभ स्टोरी उनका फिल्मन जइसन ही...\nBhojpuri: जीतेंद्र उर्फ जीतू जी के लभ स्टोरी उनका फिल्मन जइसन ही रंगीन आ जीवंत रहल बा\nलइका कॉलेज में अपना प्रेयसी के इंप्रेस करे खातिर जीतेंद्र के हेयरस्टाइल आ लुक कॉपी करsसन. जीतेंद्र के फिल्म जेतना रंगीन रहे, ओकर गाना भी ओसहीं डांस आ बीट से भरल रहे. अपना संघर्ष के दिन के साथी राजेश खन्ना जइसन जीतू जी पर भी अविवाहित, विवाहित सभ महिला कुर्बान रहली सन. महाराज ओह दौर के पति लोग के जीतू जी हरजाई लेखां लागस, जे ओकरा पत्नी पर अपना शख्सियत के मोहपाश फेंक देले होखस.\nजइसे सभके चहेता जीतू जी के फिल्म रंगीन रहली सन, ओसहीं उनके निजी जीवन में लभ स्टोरी भी रंगीन अउरी जवान दिल रहल. हाँ बाकिर उनके जिनगी में जुदाई आ दिल टूटला के पतझड़ भी आइल. आज फिल्मी सुग्गा ले आइल बा उनके फिल्मन जइसन रंगीन लभ स्टोरीज के संकलन, पढ़ीं आ आनंद लीं.\nउनके पत्नी शोभा कपूर के चलते कइसे उनके जान बचल\nजीतू जी के कपड़ा उजर रहे बाकिर उनके जीवन रंगिनीयत से भरल रहे. जीतू जी के करियर 1960 से 90 के बीच खूब चलल. लगभग 200 फिल्मन से 121 गो फिल्म उनके बॉक्स ऑफिस पर गर्दा उड़वलस. उनके पहिला हिट फिल्म रहे फर्ज आ ओकर गाना ‘मस्त बहारों का मैं आशिक’ में उनके सफेद पैंट आ जूता उनके ट्रेडमार्क बन गइल. जीतू जी के पत्नी शोभा कपूर बचपने से जीतेंद्र के चाहत रहली. ऊ 14 साल के उमिर में जीतेंद्र से मिलली आ उनके हो गइली. उनके आ जीतेंद्र के लभ स्टोरी लगभग 6-7 साल से प्रेमी-प्रेमिका के रूप में चलल अउरी बाद में दुनू जाना 1974 में एगो सामान्य आयोजन में बियाह कर लिहल लोग.\nजीतेंद्र उनके जीवन के एगो बड़ घटना बतावेलें. ऊ 1976 में 12 अक्टूबर के दिने मुंबई से मद्रास के फ्लाइट पकड़े वाला रहलें. ओह दिन करवा चौथ रहे अउरी उनके पत्नी शोभा उनके जाए से मना कइली ताकि ऊ आपन व्रत जीतेंद्र के देख के तूर सकस. जीतेंद्र हालांकि जरूरी काम से जात रहलें एही से एयरपोर्ट चल गइलें. बाकिर फ्लाइट लेट रहे त वापस घरे आ गइलें कि व्रत तुरवा के जइहे. इहाँ उनके पत्नी व्रत तूरला के बाद रोक लेहली, कहली कि अगिला दिने जाएब.\nकुछ देर बाद ऊ खिड़की पर खड़ा रहलें त देखत बाड़ें कि एगो बड़ आग के गोला आसमान से धरती के ओर गिरsता. ओकरा बाद उनके फोन घनघनाए लागल, लोग लागल उनके कुशल मंगल पूछे. दरअसल इंडियन एयरलाइन्स के ऊ फ्लाइट जेकरा से जीतेंद्र जाए के रहलें, ऊ इंजन के खराबी के चलते क्रैश कर गइल रहे अउरी ओमें सवार 95 लोग मर गइल रहे. जीतेंद्र एकरा के आपना पत्नी के माँगल सौभाग्य मानेलन.\nड्रीम गर्ल हेमा मालिनी के ड्रीम बॉय बनत-बनत, स्टोरी से काहें बाहर हो गइलें जीतेंद्र\nजीतेंद्र हेमा मालिनी के प्यार में पड़ गइल रहलें. दूनू जाना दुल्हन के सेट पर पहिला बार मिलल रहे लोग. हेमा जबकि धर्मेन्द्र के बेतहाशा प्यार करत रहली, जीतेंद्र के ऊ खाली दोस्त मानस. जीतेंद्र के पसंदगी अउरी हेमा आ धर्मेन्द्र के बीच के अफेयर के भनक हेमा के परिवार में लाग गइल. हेमा मालिनी के परिवार ई कबो ना चाहत रहे कि धर्मेन्द्र से उनके बियाह होखे काहे कि ऊ शादीशुदा रहलें अउरी उनके चार गो बेटा बेटी रहलें. हेमा के परिवार जीतू जी से उनके बियाह करे खातिर तइयार रहे. बिना केहू के बतवले जितेंद्र के परिवार अउरी हेमा के परिवार मिल के दुनू जाना के बियाह करावे खातिर एक जगह इकट्ठा भइल. ई खबर बंबई धर्मेन्द्र के लगे पहुंचल. धर्मेन्द्र आनन फानन में जितेंद्र के तब गर्लफ्रेंड रहल शोभा के लेके पहुँच गइलें. धर्मेन्द्र हेमा के घरे गइलें जहां सभे मौजूद रहे. बड़ा नाटकीय ढंग से धर्मेन्द्र के जिद कइला पर हेमा मालिनी के साथे अकेले कमरा में बात करे दिहल गइल. एने शोभा भी ओहिजा रहली आ जितेंद्र अउरी हेमा के परिवार रूम के बाहर रहे. हेमा रूम से बाहर लोराइल आँख लेके निकलली आ कहली कि ऊ धर्मेन्द्र से ही बियाह करीहें. जितेंद्र के परिवार एह बात पर गुस्सा में घर से निकल गइल अउरी बाद में जितेंद्र अउरी शोभा के बियाह करा दिहल.\nरेखा आ श्रीदेवी से भी जुड़ल जीतेंद्र के नाम\nअइसन फिल्मी दुनिया के जानकार लोग दावा करेला कि ‘एक बेचारा (1972)’ फिल्म के शूटिंग के बेरा ही रेखा अउरी जितेंद्र के बीच नजदीकी बढ़ल रहे. हालांकि रेखा के चलते जीतेंद्र के कई गो फिल्म भी मिलल. बाकिर दुनू जाना में दूरी तब आ गइल जब ऊ एगो जूनियर आर्टिस्ट के सामने ई कहि दहलें कि रेखा त उनका खातिर टाइम पास हई. रेखा उनका से आपन रिश्ता खत्म कर लेहली.\nजीतेंद्र आ श्रीदेवी के बीच भी करीबी बढ़ल रहे जब ऊ लोग हिम्मतवाला फिल्म के शूटिंग करत रहे लोग. ई फिल्म आ दुनू जाना के जोड़ी खूब हिट भइल रहे. ई लोग साथ में ‘जानी दोस्त’, ‘जस्टिस चौधरी’ फिल्म कइल लोग. दुनू जाना के नजदीकी के चर्चा फिल्मी दुनिया में एतना बढ़ गइल कि जीतेंद्र के बीवी शोभा परेशान हो गइली. ऊ एक बार श्रीदेवी के भोजन पर भेंट कइली अउरी ओह मीटिंग के बाद जितेंद्र आ श्रीदेवी के रिश्ता खत्म होखे लागल आ फेर दुनू जाना के रास्ता कबो ना टकराइल.\nजीतू जी आपन बुढ़ापा के अब लुत्फ ले रहल बाड़ें. उनके पत्नी उनका साथे रहेली. उनके बेटी एकता कपूर टीवी के दुनिया के स्थापित निर्माता बाड़ी आ बेटा तुषार कपूर अभियो संघर्ष ही करत बाड़न.\n(लेखक मनोज भावुक भोजपुरी सिनेमा और साहित्य के जानकार हैं.)\nTags: Article in Bhojpuri, Bhojpuri, Bhojpuri Articles\nFIRST PUBLISHED : June 22, 2022, 17:14 IST\nArticles in Bhojpuri\nJitendra love Story\nJitendra-Sridevi love Story\nPrevious articleBhojpuri में पढ़ें- भगवान जगन्नाथ जी के ‘बेमार’ परला के रहस्य\nNext articleGST: बिना ब्रांड वाले उत्पादों पर जीएसटी न लगाने की मांग, नहीं तो करोड़ों लोगों पर पड़ेगी महंगाई की मार


खेसारीलाल यादव के जबरदस्त एक्शन से भरल होखी ‘तेरी कसम’ – Anjoria\nभोजपुरी सिनेमा के सुपर स्टार खेसारीलाल यादव के सिक्का आजुकाल्हु जोरदार चलत बा इंडस्ट्री में. खेसारीलाल यादव के ‘सपूत’ बिहार में सफलता के डंका पीटले बिया त एगो दोसर फिलिम ‘बलमा बिहार वाला’ प्रदर्शन ला तइयार बा. बाकिर सबले अधिका चरचा होखत बा उनका ‘तेरी कसम’ के आ इहो फिलिम जल्दिए रिलीज होखी. एहमें खेसारीलाल यादव के जबरदस्त एक्शन देखे के मिली दर्शकन के. साथही एहमें खेसारी के एगो नया लुको देखे के मिली एहमें.\n’सईयाँ तूफानी’ विक्रान्त के तेवर


कुशीनगर में फंदा से लटकल मिलल गर्भवती महिला के लाश – टटका खबर\nकुशीनगर में फंदा से लटकल मिलल गर्भवती महिला के लाश\nकुशीनगर 29 मार्च (वार्ता). कुशीनगर के खड्डा इलाका में संदिग्ध हालात में एगो गर्भवती महिला के लाश फंदा से लटकल मिलल.\nपुलिस सूत्र बतवलें कि शाहपुर नौका टोला के भीखन के इकलौता बेटा संतोष के बिआह महराजगंज के घुघली इलाका के चैनपुर गाँव के रमाशंकर के बेटी अम्बा से दू बरीस पहिले भइल रहुवे.\nशादी का बाद एक बरीस ले त सबकुछ ठीकठाक लागल बाकिर एनो कई महीने से दुनु में कवनो बाति ले के अनबन चलत रहुवे. दू दिन पहिले संतोष के पिता भीखन महराजगंज के सिसवा बाजार के खेरसारी टोला में अपना पुरनका घरे गइल रहलें आ एहिजा उनुकर पत्नी सोनपती, बहू अंबा, आ बेटा संतोष रहलें.\nबुध का साँझो कवनो बाति लेके मरद मेहरारू में झगड़ा हो गउवे. एकरा कुछ देर बाद लोग देखल कि झोपड़ी के बांस में अंबा के लाश ओकरा दुपट्टा से लटकल रहुवे.\nजानकारी मिलला पर पुलिस चहुँपल आ लाश कब्जा में लेके पोस्टमार्टम खातिर भेजववलसि आ मरेवाली के मरद आ ससुर के गिरफ्तार कर लिहलसि.\nअम्बा के नइहर वालन के कहना बा कि दहेज खातिर लोग ओकरा बेटी के मार दिहले बा.


लड्डूचोर - साहित्यप्रीत\n-नीतू सुदीप्ति ‘ नित्या’\nशहर के सबसे धनी सेठ दीनानाथ के घरे आजु देवाली के खूबे चहल – पहल रहे . उनुकर पंचतल्ला अलीशान बंगला ‘मालती पैलेश’ के भुकभुकिया बवलन से सजावल जात रहे . दू – चार गो नोकर माटी के दीया बारे खातिर तीसी के तेल में रुआ के बात्ती डुबा – डुबा के रखत रहन स .\nसांझि खा लछमी आ गनेश जी के पूजा होखे के रहे . दीनानाथ के घरही में पहिलका आ दोसरका ताला प कपड़ा के होलसेल के बड़ – बड़ दू गो दोकान रही स .\nपूजा में ख़ास – ख़ास एकावन गो दोस्त दोकानदारन के आवे के नेवता दिआइल रहे . ऊ सभ लोग खातिर घीव के मोतीचूर के लड्डू बनल रहे आ गंहकिन के बाटे खातिर डालडा के .\nमलमल के कुरता आ पियरी धोती पहिनले, माथा प रोरी के टीका लगवले दीनानाथ पूजा के आसनी प बइठल रहन . उनुकरे बगल में उनुकर मेहरारू मालती भी लाल रंग के बनारसी साड़ी पहिनले सोना के गहना से लदाइल बइठल रही . उनुकर बड़का बेटा राहुल पूजा के सरजाम जुटावत रहन . छोटका बेटा रवि दोकानदारन के स्वागत में लागल रहन .\nपंडीजी पीपा के सेनुर में घीव मिला के ओकरे से दोकान के पोताइल देवाल प ‘स्वस्तिक’ के चित्र बनवले . फेरु ‘ॐ’, ‘शुभ – लाभ’ आउर ‘पन्दरहवा मंतर’ लिखि के जोर – जोर से मंतर पढ़ि के गनेस जी आ लछमी जी, कपड़ा नापे वाला मीटर, खाता, बही, कलम आउर बड़का -बड़का दू गो गल्ला के पूजा करवावे लगलें .\nचानी आ माटी के गनेस – लछमी जी मखमल के पीयर – पीयर गोटा चढ़ावल झालर वाला वस्त्र पहिनले कमल के फूल प बइठल रहीं जा . सभ लोग हाथ जोरि के ऊ दूनों भगवान से धन आ बुधी मांगत रहे . गनेस जी का चरन प फल, मेवा आ लड्डू चढ़ल रहे आ लछमी जी के चरन प ढ़ेरिखा चानी के सिक्का आ नोट चढ़ल रहे .\nआरती कइला का बाद जब परसाद के रूप में ऊ एकावनो दोकानदार के बड़का – बड़का डिबा में एक – एक डिबा घीव के लड्डू दिआए लागल, त ओह में भरले लड्डू के एगो डिबा कम हो गइल .\nदीनानाथ के डरे राहुल के होंठ प फेफरी परि गइल, “बाबूजी, लड्डू से भरल एगो डिबा कम हो गइल .”\nदीनानाथ खीसी भूत हो गइलें . बाकिर सामने मेहमान लोग रहन एही से ऊ उपरिये मन से सांत भइले .\nऊ गनेश जी के घीवे के लड्डू से भोग लगवले रहन . ओकरे के ऊ अंतिम दोकानदारन के देले आ मन में खीस आ होंठ प सूखल मुसुकी भरि के सभ दोकानदारन के बिदा कइलें .\nजब सभ केहू चलि गइल त उनुकर परा गरम हो गइल, “कवन साला चोर बा, जवन हमार एगो डिबा घीव के लड्डू चोरा लेलस हम ओकरा के ज़िंदा ना छोड़ब .”\n“अगर हमनी के ओही लड्डू से गनेश जी के भोग ना लगवले रहतीं जा, तs आजु हमनी के नाक कटि जाइत .” मालती भी खिसिआइल रही .\nदसो नोकर हाथ जोड़ि के गिड़गिड़ात रहन स, “मालिक, हमनी के मोतीचूर के लड्डू नइखीजा चोरवले . कवनो दोसर अदिमी चोरवले बा .”\n“छोड़ीं ना बाबूजी, एगो डिबा लड्डू चोरी हो गइल त का भइल ? लीं, परसादी खाईं आ ख़ुशी से देवाली मनाईं .” रवि बाबू – माई के परसादी देत कहले .\nहरियर लान में दीनानाथ मेहरारू आ बेटन के जवरे छुरछुरी, चरखी आउर कुछु बम – पड़ाका छोड़ि के कपड़ा बदले घर के भीतरे चलि गइले .\nऊ आपन कमरा में जाते रहन कि माई – बाबू के छोटहन कमरा से उनुका हँसे के आवाज सुनाई देलस . ऊ खिड़की से झांकि के देखलन . ई देखि के उनुकर गोड़ के नीचे से एक हाथ जमीन सरकि गइल कि चोरी गइल ऊ भरल लड्डू के डिबा सामने टेबुल प खुला पड़ल बा . खीस के मारे उनुकर खून खउल गइल .\nतबहीं माई के बोली सुनाइल, “केतना साल बाद आजु ई घीव के लड्डू हमरा खाये के मिलल बा . जरुर ई रउआ के बबुआ देले होई हमरा खातिर .”\n“ना, हम चोरा के लिआइल बानी .” बाबू लड्डू खाते कहलें .\n“चोरा के !”\n“अरे, गते से बोलs, ना त केहू सुन लीही .”\n“बाकिर रउआ, का जरुरत रहे अपने घर में लड्डू चोरावे के ?” माई हैरान होके पुछली .\n“ई हमार एकलउता बेटा हमार सभ कारबार हमरा से छीन के खुदे सेठ बनि गइल आ हमरा के पागल होखे के हाला उड़ा के घर में बइठा दिहलस .\nआजु गनेस जी के आ लछमी जी के सोना के झुलुआ प झुलावत रहे बाकिर आपन बुढ़ माई – बाबू के सूते खातिर दू गो टूटल खटिया देले बा . हमनी के अपनहीं घर में हर चीज खातिर मोहताज हो गइल बानी स आ अपने बेटा – पतोह के आगा हाथ पसारे के पड़ेला . हमनी के मीठा बहुते पसन रहे एही से ऊ एगो डाक्टर से कहवा के हमनी दूनों कोई के चीनिया के रोगी बना दिहलस कि हमनी के रोज – रोज खीर, सेवई आ मिठाई के फरमाइश ना करिजा . लइकाई में हम दीनू के आपन हिस्सा के मिठाई खिया देत रहलीं, बाकिर आजु….”\n“छोड़ीं ना, आजु तेवहार के दिन ई कइसन बात कहे लगनीं ! लीं, लड्डू खाईं .” बाबू के आंखि में आवत लोर के देखि के माई उनुकर बात कटली .\nकुल्हि बात सुन के दीनानाथ के आंखि से झरs – झरs लोर गिरे लागल . उनुकर गोड़ मन भर भारी हो गइल .\nऊ गते – गते दरवाजा का ओर बढ़लें . लड्डूचोर से माफ़ी मांगे खातिर .


अपने देसवा नीक बा : संतोष पटेल जी | जोगीरा\nHome भोजपुरी साहित्य अपने देसवा नीक बा : संतोष पटेल जी\nए भाई ! ए भाई !\nशमीम भाई के घर कवन ह? – डाकपिउन चिकटोली चौक खड़ा हारून से पुछले।\nकेकर घर के पता पूछत बाड़ हो डाक बाबू ? – हारून पूछलें।\nशमीम भाई के घर के – डाकपिउन कहले।\nकवनो चिठ्ठी पाती आईल बा का ? -हारून पूछलें।\nहाँ, साईट सउदिया से आयिल बा – डाकपिउन कहलें।\nहारुन हाथ से इशारा करत बतवलें – हउवे नू घर ह शमीम के, टूटलका जफडी के गेट वाला।\nशमीम के दुआरी पर डाकपिउन उनकर नाम के हांक लगावे लगलन। शमीम झप से घर से बहरी आ के चिठ्ठी लेत डाकपिउन से पुछले। कहवाँ से आइल बा चिठ्ठी डाक बाबू। शमीम के हांफी दूफी धई लिहलस कि कइसे जानी कि केकर ह?\nरेयाज नाव लिखल बा आ सऊदी लिखल बा।\nहं, हं, डाक बाबू, हमार जेठ बेटा के नाव ह। बबुआ चिठ्ठी लिखले बा। दू महीना पहिले रेयाज सउदिया गइल रहले। दू साल लागल रहे उनका पासपोर्ट बनवावे आ वीसा लेवे में। दिल्ली आ बंबई के दलालन के चक्कर लगावत लगावत गोड खिया गइल रहे। एतने ना दस परसेंट पर साठ हज़ार कर्ज काढ़ के रेयाज के सऊदी के फ्लाइट भइल रहे।\nचिठ्ठी हाथ में लिहले शमीम सोचते रहलें कि एतने में शमीम के जानना नसीम आपन मड़ई से बहरली। सभ कुछ देखला के बादो उनका कुछु समझ में ना आवत रहे। दरअसल दुनु पारानी पढल लिखल ना रहे लो। चिट्ठी देख के दुनु जाना रेयाज के हाल चाल जाने ला बेहाल हो गइलें। चिट्ठी बचावावे खातिर दुनु जाने बेयाकुल हो गइल लो । हार पाछ के दुने बेकत आपन मोहल्ला के नुरैन वकील भीरी गइल लोग चिट्ठी बचावावे ला।\nशमीम कहले – सलामलेकुम वकील साहेब। तनी हई हमार बेटा के चिठ्ठी बांच दी ना।\nवकील साहेब चिट्ठी पड़े लागले। चिठ्ठी के मजमून बा –\nअब्बा आ अम्मी, सलाम, हम त बड़ा दिकदारी से इहाँ बानी। उमेद बा तू लो खैरियत से होखब लो। हमरा मालूम बा कि बड़ा तपीसवा से हमरा के भेजले बाड़ लो। इ हमरे जिद रहे। कइसे कइसे पैसा के इंतजाम भईल। बहिन सन के विआह आगे टार के हमरा के इहा भेजे ला सब दुःख उठवले बाड़ लो।\nअब्बा, हमरा संगे गलत भइल बा। उहाँ एजेंट कहलस निमन काम करे के मिली बाकिर एहिजा मुकर गइल आ हमारा से दोसर काम लिहल जाता। हमरा एजेंट कहले रहे कि प्लांट के काम करे के बा। इहाँ तेल पाईप लाइन पर काम करे के पडत बा। इहाँ हम लोहा के पाइप कान्हा पर ढोवत बानी। एक सबेरे से रात ले पाईप कान्हा पर ध के तीन तीन मंझिला पर चढ़े उतरे के पडत बा।\nइहाँ जवन काम बा उ हमरे करे के बा। ना काम करब त दूर दूर तक कुछ नइखे खाली बालू बालू बा। केहु तरेह दिन काटत बानी। रहे के इंजताम इहे बा कि गाय गोरु, भेड़ बकरी खानी रहे के पडत बा। अब दू महीना हो गइल बा। खाना पीनो घर लेखा नइखे। अब्बा अम्मा के मत बतइह कि हमार एक दिन गोड बिछला गइला पर कमर के चोट आ गइल बा। अभी कमजोरी बुझाता आ उठे बैठे में दिक्कत बा। हमार मन एक तिल भर नइखे लागत। अब्बा हो !हमरा माफ़ कर दिह।\nहमरा से लमहर गलती हो गइल बा। हमरा माफ़ कर द लोग। हमरा के केहू तरह बोला ल लो। हम जानत बानी हमरा चलते तू लो ढ़े खा करजा में डूब जइब$ बाकिर हम वादा करत बानी घरे आ के खूब मेहनत कर के करजा उतार देम। तोहरा लोग के काम के हाथ बताएब। कान्हा आ हाथ में के ठेला पड़ गइल बा, कमर के दर्द आ कमजोरी अब नइखे सहात। अब्बा हो, अब बुझा गइल, कुल्ह मिला के अपने देसवा निमन बा।\nएने वकील साहेब चिठ्ठी बाँचत रहले आ ओने शमीम के गमछा आ नसीम के आँचर लोर से ओद भइल जात रहे।\nपिछला लेखभोजपुरी के गौरव पंo गणेश चौबे : राजेश भोजपुरिया\nअगिला लेखभोजपुरी कथा साहित्य के मजगूत खम्हा डॉ आशा रानी लाल : संतोष पटेल\nRasool – The Godfather of Bhojpuri Folk


२०१४ के सुपर स्टार राकेश मिश्रा – Anjoria\nभोजपुरी परदा प एह घरी गायक से नायक बनके उभरल राकेश मिश्रा के तूती बोलत बा. राकेश बिहार के आरा जिला के मोहनपुर गाँव के रहे वाला हउवन.\nपिछला साल अपना पहिलके फिलिम ‘प्रेम दिवानी’ से स्टार बन गइल राकेश मिश्रा का बारे में अबहिए से कहल जात बा कि साल २०१४ के सुपर स्टार इहे रहीहें. राकेश मिश्रा के फिलिम ‘दिवानगी हद से’ प्रर्दशन ला तइयार बा.\nएह फिलिम से उत्साहित बिहार के मशहूर वितरक डाक्टर सुनील के दावा बा कि ई फिलिम सफलता के झंडा गाड़ दी. निर्देशक दिनेश यादव के कहना बा कि एह फिलिम में राकेश के एगो अलगे रूप नजर आवे वाला बा. बिहार झारखण्ड में डा॰ सुनीले एकर वितरक बाड़न.\nराकेश मिश्रा के हाल ही में भइल न्यूजमेकर्स एचीवर्स अवार्ड में सर्वश्रेष्ठ अभिनेता के पुरस्कार दिहल गइल. राकेश के ई पुरस्कार उनका शानदार अदाकारी आ गायिकी ला दिहल गइल.\n(शशिकांत सिंह, रंजन सिन्हा, अउर प्रशांत निशांत)


भोजपुरी में पढ़ें- महर्षि भृगु के तप:स्थली : लोकमेला ददरी , Bhojpuri special history of dadari mela of ballia Bhrigu and dardar muni– News18 Hindi\nबलिया के ददरी मेला खाली मेला ना ह संस्कृति के हिस्सा ह.\nददरी के मेला ओतने प्रसिद्ध बा, जेतना भोजपुरी आ बलिया जिला. महर्षि भृग से लेकर भारतेंदु तक ये मेला के इतिहास बा, आ आधुनिक दौर के समृद्ध वर्तमान भी. अइसे त मेला में मीना बाजार से मुशायरा तक सब कुछ होत रहला हा, लेकिन एह साल कोरोना के कारण वो रूप में ददरी मेला नइखे लागत.\nLast Updated : November 24, 2020, 13:26 IST\nसंत - महात्मा के मेलजोल आ संगति के बड़ा महातम रहल बा. ई मेल-मोहब्बत आ संग-साथ समाज आउर मनई के भला कवन मंगल ना करे!जड़ता के जरी-सोरी हरन करेवाली, बानी में सच्चाई ले आवेवाली, मान-मरजाद आ तरक्की के राह देखावेवाली, पाप के समूल नाश करेवाली, मन-मिज़ाज खुश राखेवाली आउर चौतरफा जस-कीर्ति के पताका फहरावेवाली ई सत्संगतिए नू होले. ओइसहूं भारत भूंइ सभे धरम-सम्प्रदाय के केन्द्र बिन्दु रहल बा. प्राचीनेकाल से नामी संत-महात्मा लोग के धार्मिक सम्मेलन-समागम होत आइल बा,जहवां लौकिक आउर पारलौकिक ज्ञान के चरचा - परिचरचा आ सद् विचारन के आदान-प्रदान खास मकसद होत रहे. आस्ते-आस्ते दूर-दूर से मरद-मेहरारू संतन के दर्शन आ प्रवचन सुने खातिर जुटे लगलन, जहवां तीरथजात्री के मेल-मिलाप का संगहीं ओह सभके जरूरत का मोताबिक चीजु-बतुस कीने-बेसहे के प्रधानता होत गइल. उत्तर प्रदेश के पूरबी छोर पर बसल भृगुक्षेत्र (बलिया) में कातिक पूरनमासी के मोका प गंगा-सरजू के संगम लागेवाला मेला ददरी, जवन महर्षि भृगु के अनन्य शिष्य दर्दर मुनि के इयाद में लागेला, ऋषि-मुनियन के तप:स्थली रहल बा. सामाजिक परिवेश के बदलाव का संगहीं ऋषि-समागम का रूप में मनावल जाएवाला एह मेलो के सरूप बदलल आ आजु ददरी मेला लोकमेला का रूप में सुप्रसिद्ध बा. हालांकि एह साल पहिले जिला प्रशासन ददरी मेला ना लगावे के निरनय लेले रहे,कोरोना महामारी का डर से, बाकिर लोक आस्था का आगा फेरु निरनय बदले के परल, काहें कि एह मेला के खास महातम रहल बा.\nसत्ये तु पुष्करं क्षेत्रं, त्रेतायां नैमिषं परं\nद्वापरे तु कुरुक्षेत्रे, कली गंग विशिष्यते।\nगंगाद्वारं, हरिद्वारं, प्रयागं स्थानमुत्तमं\nवाराणसी दर्दरं च पंचस्थानं विमुक्तिदम्।\nतत्रापि दर्दरं क्षेत्रं गंगा -सरयू संगमम्\nदर्शननस्पर्शनस्नान्नरो नारायणो भवेत्।\nकहे के माने ई कि सतजुग में पुष्कर, त्रेता में नेमिषारण्य, द्वापर में कुरुक्षेत्र, कलिजुग में गंगा- ई सभ खास तीरथ बाड़न स. गंगाद्वार, हरिद्वार, प्रयाग, काशी आ ददरी- एह पांचों तीरथ से मोक्ष मिलेला. इन्हनियों में गंगा-सरजू के संगम पर बसल सभसे अधिका पावन दर्दर क्षेत्र दर्शन, आचमन आ नहान से नर-नारी के नारायण-तुल्य कऽ देला. दर्दर क्षेत्र के मोक्ष देबेवाला शिव क्षेत्र मानल गइल बा. कहल जाला कि मनई के सैकड़ों जनम के पाप के दारण (नाश)करे का वोजह से ई क्षेत्र दर्दर क्षेत्र के नांव से तीनों लोक में लोकप्रिय भइल.\nभृगु महातम के पौराणिक कथा\nपुरातन काल में महर्षि भृगु बलिये में गंगा-सरजू के संगम पर आपन साधना शुरू कइलन आ ओही घरी से बलिया का संगें 'भृगुक्षेत्र ' जुड़ि गइल. ब्रह्मा के संतान भृगु मुनि एगो अइसन तपस्वी रहलन, जे सत्पथ पर ले आवे खातिर भगवान विष्णु के छाती प लात मारि देले रहलन. पुराण में लिखाइल एगो कथा के मोताबिक, एक हाली ऋषि-महर्षि में ई चरचा छिड़ल कि त्रिदेव- ब्रह्मा, विष्णु, महेश- में से केकराके सभसे सेसर पूजनीय मानल जाउ? ई बहुते कठिन काम महर्षि भृगु के जिम्मे सउंपि दिहल गइल. भृगु मुनि सभसे पहिले ब्रह्मा का लगे पहुंचले, बाकिर जानि-बूझिके उन्हुका के प्रणाम ना कइले. फेरु त ब्रह्मा के किरोध सातवां आसमान पर रहे. आखिर उन्हुके बेटा उन्हुका के प्रणाम ना करे, ई त हद हो गइल ! भृगु जी के ई बात बूझत देरी ना लागल आ ऊ उलटे पांव लवटि अइलन, ई सोचत कि इन्हिकरा लेखा किरोधी एह पूजा के काबिल कतई ना हो सके.\nभृगु मुनि कैलाश के राह धइलन आ शंकरो जी किहां जाके ओइसने सलूक कइलन. नतीजा ई भइल कि पार्वती-पति शिव एकदम मुंह फुलाके बइठि गइलन आ उन्हुका से बातो ले ना कइलन. फेरु त उन्हुका नियर आत्म अभिमानी के ऊ एह पूजा के काबिल ना समुझलन.\nथाकल-खेदाइल भृगु मुनि जब क्षीर सागर में ढुकलन, त बेवक्त भगवान विष्णु के लछिमी जी का संगें शयनकक्ष में देखते उन्हुकर पारा गरम हो गइल आ ऊ चितान लेटल विष्णु के वक्षस्थल पर बरियारे लात मारि दिहलन. विष्णु भगवान के अपना गलती के भान भइल आ ऊ भृगु मुनि के गोड़ धऽके कहलन,'मुनिराज! कतहीं रउरा पांव में चोट त ना लागल?'\nमहर्षि भृगु के तलाश पूरा भइल आ ऊ सोचलन--एह पद के जोग त विनम्र भगवान विष्णुए बाड़न. आजुओ भगवान विष्णुए के स्थान सर्वोपरि मानल जाला. बाकिर भगवान के छाती प लात मारला के पाप उन्हुका साथे जुड़ि गइल. देवता उन्हुका देह पर मृगछाला फेंकलन, जवना के शरीर से सटि गइला से पाप के पुष्टि हो गइल. फेरु त देह प सटल मृगछाला लेले पारी-पारी से तमाम तीरथ भरमि अइलन. बलिया शहर से तकरीबन दू मील दक्खिन गंगा-सरजू के संगम पर महर्षि भृगु के बदन से सटल मृगछाला गिरल आ इहे धर्मारण्य महर्षि के तप:स्थली बनल. ओही पवित्र स्थल पर दर्दर मुनि एगो विशाल जग्य कइलन, जवना के पूर्णाहुति कातिक पूरनमासी के भइल. बाद में ओही तिथि के महर्षि भृगु आ दर्दर मुनि के पावन इयाद में एह तीरथ पर मेला लागल शुरू भइल, जवन आजुओ लोकमेला का रूप में विख्यात बा.\nभोजपुरी में पढ़ें : माई के जिउवा गाई-अस, पूत के जिउवा कसाई-अस !\nमौजूदा भृगु आश्रम ऋषि के तिसरका आश्रम हऽ. दूगो आश्रम गंगा के उफनत धारा में समा गइल. किछु लोग ई मानेला कि पहिले ददरी मेला बांसपुर का लगे लागत रहे, जहवां दर्दर मुनि के स्थान बा.\nभृगु मुनि के मेला ऋषि-मुनियन के समागम के केन्द्र बिन्दु रहे. बाद में दूनों मेला मिलि गइल आ ददरी मेला का रूप में ख्याति मिलल.\nशुरुआत में मेला के मए बेवस्था सरकार के जिम्मे रहे. बाद में जिला परिषद से मेला के प्रबंध होखे लागल. ओकरा बाद मेला के तमाम इंतजाम-जिम्मेवारी नगरपालिका के हाथ में आ गइल. आजादी के पहिले सन् चालीस के आसपास आवेवाला तीरथजात्री के तादाद आउर क्षेत्रफल के लिहाज से ददरी मेला के उत्तर भारत में तिसरका स्थान रहे. सन् बेयालिस के जनक्रांति के आन्दोलन के समय में मेला लागल बन्न हो गइल रहे आ सन् 1946में दोबारा शुरुआत भइल,जवन आजुओ जारी बा. अब ई मेला कातिक सुदी 11से आरंभ होके अगहन के अमावस ले लगभग तीन हफ्ता चलेला.\nअलगा-अलगा जाति के मवेशियन खातिर मवेशी-मेला में अलगा-अलगा इंतजाम रहेला. बैल, गाय, भइंसि, घोड़ा आ गदहा खातिर चार गो अलगा-अलगा जगह के प्रबंध रहेला. मवेशियन के भेड़ियाधसान के मजबूत बल्ला से घेरिके सुविधानुसार प्रवेश आ निकासद्वार बनावल जाला. पंजाब, हरियाणा, बिहार वगैरह सूबन से लाखन मवेशी बिक्री खातिर आवेलन. तय समय के एक हफ्ता पहिलहीं ई मेला शुरू हो जाला. मवेशियन-बैपारियन के जान-माल के समुचित हिफाजत-बेवस्था खातिर हैंडपाइप, पुलिस थाना, पांच गो चौकी गश्त लगावे बदे पांच-पांच के दस टोली में तेयार रहेले.\nखास चुंबकीय खिंचाव- मीना बाजार से मुशायरा तक\nलाखों-लाख मरद-मेहरारू कातिक पूनो के भोर में गंगा में डुबकी लगाके भृगु मंदिर में जल चढ़ावे देश-विदेश से पधारेलन. जदी एह बरिस के महामारीकाल के छोड़ि दिहल जाउ, त हरेक साल रेल महकमा के टिकट खातिर कई गो खास बेवस्था, डाक विभाग के डाक बेवस्था, जल बेवस्था, पूछताछ आउर सूचना-प्रसारण वगैरह तमाम इंतजाम रहेला.\nमीना बाजार मेला के आकर्षण का केंद्र में रहेला. किसिम-किसिम के कपड़ा, सौन्दर्य प्रसाधन के सामग्री, लोहा, काठ के दोकान\nअलगा-अलगा लाइन में करीना से लागल रहेली स. दंगल, सरकस, चलत-फिरत चिड़ियाघर, कवि सम्मेलन, मुशायरा आ सांस्कृतिक कार्यक्रम देखते बनेला. नीमन-नीमन नसल के लहलहात पौधन के नर्सरी मेला में ढुकते कतारबद्ध होके मन मोहेला.\nएह हरियरी का संगहीं ददरी मेला गंवई नारियन के सतरंगा पहिरावा, सिंगार-पटार से जगमगा उठेला. लजात, सकुचात, इठलात मेहररुई दल मेला से मनमाफिक साज-सिंगार के चीजु-बतुस, जलेबी-पटउरा के गठरी बन्हले, डोलची लटकवले लवटी. किछु लोग मेला के मजा लूटी आ केहू खुदे लुटाके मुंह लटकवले वापिस लवटी. ददरी मेला- जहवां हंगामा बा, हंसी-खुशी बा, हुल्लड़बाजी बा, चीख-पुकार बा, आध्यात्मिक दर्शन बा, भोजपुरी हलका के गौरवशाली लोकसंस्कृति के झांकी बा आ बा बहुत कुछ. अतना कुछ, जवन अनमोल बा, अनकहल बा, अनलिखल बा. गंवई नारियन के मेला का प्रति ललक के का शब्दन में बान्हल जा सकेला? महेन्दर बाबा कहले बाड़न:\nमाया के नगरिया में लागल बा बजरिया,\nए सोहागिन सुनऽ,\nचीझुआ बिकाला अनमोल,\nए सोहागिन सुनऽ!\nभृगुक्षेत्र के ई मेला हर साल आवेला आ हमनीं के धरमाचरण करे,अधरम-पाप से बचे आ सत्पथ पर आगा बढ़ेके सबक देला. चीजु-बतुस के खरीद-बिक्री आ मेल-मिलाप का जरिए मानवता के सीखो मिलेला. परिचित-अपरिचित से नेह-छोह से मिलिके लोकसंस्कृति के आदान-प्रदान आ 'सर्वे भवन्तु सुखिन:' के सद्भावना के सौगात लेके हुलास-उछाह से लवटले में एह लोकमेला के सार्थकता बा.\narticle in Bhojpuri bhojpur news


शिवसेना के रूख में नरमी लउकल – टटका खबर\nNov 3, 2015 भाजपा, महाराष्ट्र, शिवसेना, हिन्दुत्व\nमहाराष्ट्र के कुछ निकाय चुनावन का बाद श‍िवसेना भाजपा का प्रति अपना रूख में नरमी देखावल अपना मुखपत्र सामना में कहले बावे कि चुनाव का दौरान बहुते कुछ कहल जाला जवना के चुनाव बाद भुला दीहल चाहीं.\nएह चुनावन में भाजपा आ शिवसेना अलगा अलगा लड़ल रहली सँ तबहियों दुनू के मिला के देखल जाव त नाहियो त नब्बे फीसदी सफलता मिलल बा. भाजपा के ताकत पिछला बेर से अधिका भइल बा बाकिर ओकरा कवनो निगम में सत्ता नइखे मिल पावल.\nकल्याण-डोंबिवली निगम चुनाव में शिवसेना के शानदार जीत मिलल बा त भाजपा दुसरका जगहा पर आइल. बाकी सेकूलर गोलन के किरिया खाए भर के सीट मिलल बा. शिवसेना इशारा दिहले बिया कि अब दुनू दल के मिल के काम करे के चाहीं जेहसे कि जनमत के सही सम्मान हो सको.\nकोल्हापुर निगम चुनाव में बीजेपी आ तारारानी अघाड़ी के गठबन्हन के शानदार सफलता मिलल बाकिर बीड में भाजपा के बहुते खराब हार मिलल बा. बीड प्रमोद महाजन के इलाका रहल बा आ ओहिजा राकांपा के निकहा सफलता मिलल बा.


शिक्षामित्रन के राहत दे दिहलसि सुप्रीम कोर्ट – टटका खबर\nकाल्हु सोमार का दिने सुप्रीम कोर्ट अपना फैसला में यूपी के पौने दू लाख शिक्षा मित्रन के हटवला पर रोक लगा दिहलसि. कहलसि कि अतना बड़हन संख्या में होखे वाला बरखास्तगी से बहुते तरह के मानवीय समस्या उठ खड़ा होखी आ एहसे एह तरह के फैसला ना लीहल जा सके. बाकिर साथही इहो कह दिहलसि कि ओकरा फैसला से एह लोग के नौकरी पर हक ना मिल जाई आ आखिरी फैसला अदालतन में चलल मुकदमा के आवे वाला फैसलन पर निर्भर करी.\nएह फैसला का बाद शिक्षा मित्रन का परिवार में खुशी के लहर दउड़ गइल बा आ काल्हु कई जगहा ई लोग दिवाली जइसन जश्न मनवलसि. शिक्षा मित्रन के तीन हजार रुपिया के मानदेय पर संविदा पर राखल गइल रहुवे बाकिर राजनीतिक फायदा उठावे ला सपा एह लोग के नियमित शिक्षक का रुप में तीस हजार के वेतन पर बहाल करे के फैसला ले लिहलसि. एकरा बादे शुरू भइल अदालती कार्रवाईयन के दौर आ एह लोग के नौकरिए पर खतरा आ गइल. कई जाने मुफलिसि में जान दे दिहलें त कई जाने का परिवार में फाकाकशी के जमाना आ गइल. अब सुप्रीम कोर्ट मानवीय आधार पर एह लोग के हटावे पर रोक लगा दिहलसि.\nTags: शिक्षा मित्र\nएक लाख सत्तर हजार शिक्षा मित्रन के बहाली


टटका खबर : मंगल,4अगस्त 2015 – टटका खबर\nटटका खबर : मंगल,4अगस्त 2015\nपोर्न के शौकीनन आ कांग्रेस के चालबाजी का सोझा दण्डवत क दिहलसि केन्द्र सरकार. एक त केन्द्रीय वित्त मंत्री अरुण जेटली से मोदी भक्त अतना खफा बाड़न कि जेटली के बढ़ा के जय इटली कर दिहलन. दोसरे भूमि अधिग्रहण बिल पर राबर्ट वाड्रा के सास सोनिया के पार्टी के जिद्द का आगे भाजपा हार मान लिहलसि आ तिसरे अब पार्न प्रेमियन का चलते केन्द्र सरकार में सूचन मंंत्री रविशंकर प्रसाद के कहे के पड़ गइल कि बैन पार्न साइटन पर ना चाइल्ड पोर्न के बढ़ावा देबे वाला साइटन पर लगावल गइल बा. एही तरह इंच इंच पाछा खसकत भाजपा एक दिन दिवाल से सट जाई आ पता ना ओहू दिने ओकरा में अतना हिम्मत आई कि ना कि अपना विरोधियन के ओकनिए का भाषा में जबाब दे सको. अब पार्न देखे वाला लोग निश्चिन्त रहो, किसानन के जमीन औने पौने दाम में हथिया के कुछेके दिन में करोड़ो के कमाई करेवाला दामाद लोग मजा करसु. एह सरकार के वोट जाहे जतना मिल गइल होखो, बेंवत नइखे एकरा में कि सही के सही कह सको आ सही खातिर कवनो हद तक जाए के हिम्मत देखा सको. पता ना छप्पन इंच के सीना केने गइल!\nअपना वार से भाजपा सरकार के लड़खड़ात देख कांग्रेस के उपाध्यक्ष राहुल के खुशी के थाह नइखे रहि गइल. कहतारें कि भाजपा के पीछे लवटे ला मजबूर क दिहलन. अब उहे गोल बवाली सांसदन के निलंबन के लोकतंत्र के हत्या बतावत बा जे देश में आपात काल लगा के सगरी विपक्ष के जेल में डाल दिहले रहुवे, जेकरा राज में पता ना कव बेर विपक्षी सांसदन के मार्शल से फेंकवावल गइल, निलंबित कइल गइल आ कबो कबो बरखास्त तक कर दीहल गइल. चलनी दूसे सुप के जवना में छिहत्तर छेद! बाकिर आपने छंवड़ी बाउर त दोसर त ताना मरबे करी.\nराष्ट्रपति रहल स्व. ए पी जे अब्दुल कलाम का नाम पर रामेश्वरम से नयी दिल्ली का बीच एगो सुपरफास्ट ट्रेन चलावे, दिल्ली के औरंगजेब रोड के नाम अब्दुल कलाम रोड राखे वगैरह के मांग उठत बा देश में. आजु संसद में कहल गइल कि ‘अब्दुल कलाम सुपरफास्ट एक्सप्रेस’ में विद्यार्थियन ला खास छूट आ एगो कोच में पुस्तकालय होखे के चाहीं. डा़ कलाम के दिल्ली आवास के उनकर स्मारक बनावे के मांगो कइल जात बा. देखल जाव कि सरकार का करत बिया भा कुछ करतो बिया कि ना काहे कि एह घरी जवन हालत में सरकार के कवनो फैसला लेबे से पहिले सोनिया से मंजूरी लीहल जरुरी हो गइल बा.\nएक त बड़हन मुद्दा पर हार मनले जात बिया सरकार आ दोसरा तरफ छोट छोट मुद्दा पर खूँटा गाड़ दिहले बिया. थान हारे ला तइयार मोदी सरकार गज हारे खातिर तइयार नइखे होत. भूमि सुधार विधेयक आ पार्न विरोधी आदेश भलही वापस ले लिहल जाव बाकिर गजेन्द्र चौहान के बहाली कवनो हालत में वापस ना लिहल जाई.\nविपक्ष के बहुते सांसदन के गैर मौजूदगी में लोकसभा रेलवे विनयोग विधेयक-2015 आ अनसूचित जाति आ जनजाति अत्‍याचार निवारक अधिनियम के पारित क दीहल गइल. बाकिर विपक्ष के बहुमत वाला राज्यसभा में आजुओ ललित मोदी प्रकरण छपले रहल आ कामकाज बेर बेर बाधित भइल.\nमहाराष्ट्र के ठाणे में आजु सबेरे पचास बरीस पुरान एगो पुरान मकान ढह गइल जवना तरे दबा के एक दर्जन लोग के जान चल गइल आ आधा दर्जन लोग घवाहिल हो गइल.\nपवनहंस के एगो हेलिकॉप्‍टर आजु सबेरे अरूणाचल प्रदेश में लापता हो गइल. एह पर तीन जने सवार रहलन आ ओहू लोग के कवनो पता नइखे.\nबिहार के बिगड़़ल कानूनी हालात का विरोध में आजु भाजपा के विधायक विधानमंडल में आपन विरोध प्रदर्शन कइले जवना चलते विधानमंडल के कवनो सदन में प्रश्नकाल आ शून्यकाल ना चल सकल. संसद के बवाल पर विरोध करे वाला भाजपा अइसन काम काहे कइलस एकर जबाब देबे के चाहीं ओकरा. अगर संसद में एह तरह के विरोध गलत बा त विधान सभो में एकरा के गलते कहे के चाहीं.\nजदयू के हारून राशिद मंगल का दिने विधान परिषद के उपसभापति पद खातिर आपन परचा दाखिल कइलन. चूंकि दोसर केहु परचा दाखिल नइखे कइले त हारुन रशीद के चुनाइल तय हो गइल बा आ बुध का दिने एकर औपचारिक एलानो हो जाई.\nपटना हाई कोर्ट से न्यायमूर्ति एल.नरसिम्हा रेड्डी के रिटायर भइला का बाद राष्ट्रपति प्रणव मुखर्जी न्यायमूर्ति इकबाल अहमद अंसारी के पटना उच्च न्यायालय के मुख्य न्यायाधीश\nबना दिहले बाड़न.\nरोहतास जिला के करगहर प्रखण्ड के कृषि पदाधिकारी अनिल कुमार सिंह के आजु सा़ढ़े तीन लाख रुपिया गबन करे का आरोप में पुलिस गिरफ्तार कर लिहलसि.\nगोपालगंज जिला के जदोपुर इलाका के हरिहरपुर गांव में आपसी झगड़ा का चलते एक आदमी के पीट पीट के मुआ दिहलें कुछ लोग.\nइलाहाबाद उच्च न्यायालय आजु आरक्षण के जरिये पदोन्नति पा चुकल अनुसूचित जाति भा अनुसूचित जनजाति के कर्मचारियन के डिमोशन करे पर रोक लगा दिहलसि.\nनोएडा के चीफ इंजीनियर पद से घोटाला का चलते निलंबित भइल यादव सिंह से कई गो ठिकाना पर मंगल का दिने सीबीआई छापा मरलस बाकिर ओहलोग के पहिलहीं एह छापा के खबर हो गइला का चलते कुछ भेंटाइल ना सीबीआई के. यादव सिंह के ससुरारी के लोग घर पर ताला लगा के गायब मिलल.\nरिजर्व बैंक के रुख देख के आजु मंगल का दिने देश के शेयर बाजार फेरु बिकवाली का दबाव में आ गइल आ सेंसेक्स में 115 अंक अउर निफ्टी में 26 अंक के गिरावट दर्ज क के बाजार बंद भइल.\nपाकिस्‍तान के जांच एजेंसी के प्रमुख रहल तारिक खोसा कहले बाड़न कि साल 2008 के मुंबई आतंकी हमला के साजिश पाकिस्‍ताने में रचल गइल रहुवे आ ओहिजे से एकरा के अंजाम दीहल गइल रहुवे. एकरा खातिर लश्‍करे तैयबा के आतंकवादियन के सिंध में बाकायदा ट्रेनिंग दीहल गइल रहे. तारिक खोसा पाकिस्ताने के अखबार डाॅन में लिखले बाड़न कि पाकिस्‍तान के चाहीं कि एह साजिश के करेवालन के पूृरा सजा मिले.\nTags: News in Bhojpuri, टटका खबर, पोर्न वेबसाइट, भोजपुरी में खबर., संसद


बतकुच्चन – ३२ – Anjoria\nNov 7, 2011 बतकुच्चन\nएने कई दिन से अपना बिधुनाइल मन का चलते कुछ लिख ना पवले रहीं बाकिर काल्हु जब एक आदमी के धुनाइल देखनी त बतबनवा मन में बतकूच्चन होखे लागल. याद आवे लागल कुछ भोजपुरी कहाउत. बाते से आदमी पान खाला आ बाते से लात. एगो दोसर कहाउत ह बड़ जीव बतियवले, छोट जीव लतियवले. अब रउरा ई मत कहीं कि हम कहाउत के कुछ शब्द बदल काहें दिहनी ? बाति बेवहार में हमेशा साहित्यिक भा व्याकरण का हिसाब से सही होखल जरूरी ना होखे. एगो अंगेरजी ईडियम ह “पालिटिकली करेक्ट”. त बोले लिखे में हमेशा एह बाति के सावधानी राखे के चाहीं कि आदमी पॉलिटिकली करेक्ट रहे. पता ना कब कवना बाति पर कवन अक्खड़ राउर कपार फोड़े में लाग जाई.\nखैर, बात बिधुनाइल आ धुनाइल से शुरु भइल त धुनिया आ बिधना तक जाये में कवनो हरज नइखे. धुनिया के काम होला रूई धुने के. अइसन धुन देवे के कि ओकर रेशा रेशा अलगा हो जाव. ओह धुनाइल रूई से बन तोसक तकिया रजाई के आनन्द बेधुनाइल रूई वाला से बढ़िया लागेला. अब बेधुनाइल आ बिधुनाइल सुने में भलही एक जइसन लाग जाव दुनु में धरती आकाश के अन्तर बा. बेधुनाइल मतलब जवना के धुनल ना गइल होखे आ बिधुनाइल ऊ जवन बिना धुनइले धुना गइल होखे ! बिधुनाइल मतलब जवन चिथड़ा चिथड़ा टुकड़ा टुकड़ा हो गइल होखे, बाकिर केहू दोसरा का चलते ना, अपने से. भा समय का फेर में. एह बिधुनाइल के बिधना से कवनो संबंध नइखे काहे कि बिधना त बिध लिखेला. बिध माने नियम कायदा. शुद्ध संस्कृत शब्द विधि के बिगड़ल रूप भा भोजपुरी रूप. अब बिधना केहू के बिधुनाइल किस्मत त देला ना, लोग अपने करम से भा सोचला का तरीका से बिधुनाइल हो जाव त अलगा बाति बा. ठीक ओही तरह जइसे संप्रग सरकार अपने से बिधुनाइल हो गइल बिया जबकि सगरी बिध बिधान लिखे के जिम्मेदारी ओकरे पर बा. कुछ लोग ओकरा बिध बिधान से बिखियाइल हो सकेला आ बिखियाइल लोग अमृत त बरसाई ना. देश धरम भाषा प्रान्त विचार के ले के कुछ अक्खड़ लोग हमेशा बिखियाइल रहेला ओहू लोग के ध्यान में राखे के चाहीं. बिखियाइल आदमी के समुझावल तबले संभव ना हो पावे जब ले ऊ शान्त चित्त ना हो जाव. दोसरे कवनो अइसन बाति कबो ना कहे के चाहीं जवना से समाज के बड़का हिस्सा असहमत होखे. असहमत होखे पर सहमत होखल हमेशा भा हरेक से संभव ना हो पावे. आ शायद एहीसे इहो बाति निकलल कि, गठरिया तोर कि मोर ? आगे के रउरा जानते बानी.


इलाहाबाद उच्च न्यायालय के आदेश का बावजूद आजु स्थानीय निकायन के चुनाव अधिसूचना जारी ना भइल. प्रदेश सरकार आ जनगणना विभाग न्यायायलय के आदेश पर फेर से विचार करे के गोहार लगवले बाड़े. राज्य निर्वाचन आयोग के कहना बा कि ऊ तबले चुनाव प्रक्रिया शुरू ना कर सके जबले राज्य सरकार एकर अधिसूचना जारी नइखे कर देत.\nकाल्हु आरएसएस के सरसंघचालक रहल के॰ एस॰ सुदर्शन आ मुस्लिम पर्सनल बोर्ड के उपाध्यक्ष मौलान कल्बे सादिक का बीच कुछ बातचीत भइल. सपा नेता आजम खाँ एह मुलाकात के आलोचना कइले बाड़न काहे कि दुनु जने कहले बाड़न कि चुनाव में लोग धर्म आ जाति से ऊपर उठ के वोट देव.\nराज्य सरकार के दावा बा कि ओकरा टीका करण अभियान का चलते राज्य में एह साल जापानी इंसेफलाइटिस के मरीजन के संख्या में बहुते कमी आइल बा. एह साल कुल एक सौ चँउसठ गो मरीज भरती भइले. जबकि दोसरा तरफ ई खबर बा कि एह साल कम से कम पाँच सौ सोलह लोग एह बीमारी से मरल बाड़े आ गोरखपुर अस्पताल में दू सौ बयालिस मरीज इलाज खातिर भरती बाड़े. सरकारी प्रवक्ता बाकी मरीजन के एक्यूट इंसेफलाइटिस सिंड्रोम के मरीज बतवले बाड़े जवना के अबहीं ले कवनो टीका नइखे निकलल.\nभाजपा के प्रदेश कार्यकारिणी के बईठक कुशीनगर में पूरा हो गइल. एह में अगिला चुनाव में राज्य में भाजपा सरकार बनावे के संकल्प लिहल गइल.


बक्सर के नाम चमकावत बाड़न विशाल तिवारी – Anjoria\nबक्सर के नाम चमकावत बाड़न विशाल तिवारी\nबक्सर के माटी के लाल विशाल तिवारी अपना अभिनय प्रतिभा से बक्सर, बिहार के नाम चमकावत बाड़न. एनिए रिलीज अपना फिलिम ‘लड़ाई’ के मिलल सफलता से विशाल बहुते खुश बाड़न कि उनका सिनेमा प्रेमियन के नेह छोह खूब मिलत बा.\nफिलिम के प्रोमोशन करे ला विशाल तिवारी जहँवे गइलन लोग अपना बीच इनका के देख बहुते खुश भइल. फिलिम में इनका अदाकारियो के लोग खूबे सराहत बा.\nएकरा पहिले रिलीज ‘भाई जी’ आ ‘चरणों की सौगंध’ फिलिमो के बड़हन सफलता मिलल रहुवे आ अब ‘लड़ाई’ फिलिमो सफल फिलिमन के कतार में शामिल हो गइल बा. दर्शकन से भरपूर प्यार पा के खुश विशाल अपना प्रशंसकन के आभारी जतावत कहत बाड़े कि रउरा सभे एही तरह हमरा के प्यार देत रहीं आ हम नीमन फिलिम ले के आवत रहब.\nनेहा श्री के राजस्थान में ‘तांडव’ आ यूपी अउर दिल्ली में कहली ‘प्यार कवनो खेल ना ह’


खबर एक नजर में (12 मई 2011) – टटका खबर\nखबर एक नजर में (12 मई 2011)\nराहुल गाँधी के धरना गिरफ्तारी आ रिहाई\nकांग्रेस के युवा नेता राहुल गाँधी काल्हु सगरी नियम कानूनन के धता बतावत नोएडा का किसान आन्दोलन वाला गाँव भट्टा परसौना चहुँप गइले. एस पी जी सुरक्षा में रहे वाला राहुल गाँधी के आवे के कवनो सूचना ना दिहल रहे प्रशासन के बाकिर ऊ आराम से मोटरसाइकिल आ फेर बाद में पैदल टहलत भट्टा परसौना गाँव चहुँप गइले. जवना आराम से उनुका के आवे दिहल गइल तवना से इहे लागल कि मिली भगत के खेल ह. थोड़ही देर में दिग्विजयो सिंह चहुँप गइले राहुल के सहारा देबे खातिर. एही बीच अमरो सिंह ओहिजा अइलन कि राहुल से भेंट हो जाव बाकिर राहुल उनुका से भेंट ना कइलन आ अमर सिंह वापिस लवटि गइलन. दिन भर धरना के बाद देर रात में पुलिस राहुल गाँधी के गिरफ्तार कर लिहलसि आ बाद में उनुका के दिल्ली चहुँपा दिहल गइल. किसानन के फायदा होखो भा ना राहुल के छवि जरुर निखर गइल आ यूपी में मायावती के असली विरोधी दल वालन के नुकसान हो गइल.\nयोजना आयोग अब एगो देशद्रोही से सलाह ली\nएगो अदालत से देशद्रोही घोषित आ सजायाफ्ता डा॰ विनायक सेन आजुकाल्हु सुप्रीम कोर्ट का आदेश पर जमानत पर छूटल बाड़े. अब केन्द्र सरकार के कोशिश बा कि भाजपा के असहज करे खातिर विनायक सेन जइसन लोग के बढ़ावा दिहल जाव. से एह देशद्रोही विनायक सेन के योजना आयोग के स्वास्थ्य विषयक प्रभाग में सलाहकार बहाल कर दिहल गइल बा.\nअमर सिंह के टेप सार्वजनिक होखी\nकाल्हु सुप्रीम कोर्ट अमर सिंह के याचिका निरस्त कर दिहलसि आ कह दिहलसि कि उनुकर टेप कइल गइल बातचीत सार्वजनिक कइल जा सकेला. अमर सिंह चाहसु त ऊ टेप करे वाली संचार कंपनी पर मुकदमा दायर कर सकेले. अदालत के इहो शिकायत रहल कि अमर सिंह बहुत कुछ बात साफ ना बतवले आ छुपवले रह गइलन. एह बातचीत में अमर सिंह के मुंबई के कुछ अभिनेत्रियन से भइल बातचीतो शामिल बा जवना में दुनु टाँग का बीच के औजार के जिक्र बा. अउरियो बहुत कुछ धीरे धीरे सामने आ सकेला. देखल जाव कि खुदे अपना के दलाल राजनेता के उपाधि देबे वाला अमर सिंह अब कवन पैंतरा कसत बाड़न.\nआजु बिहार में पंचायत चुनाव के आठवां दौर के मतदान करावल जा रहल बा. अंठावन प्रखंड के आठ सौ सत्तावन ग्राम पंचायतन खातिर आजु वोट डालल जा रहल बा. आजुवे जहानाबाद, किशनगंज, आ शेखपुरा में वोट के गिनिती करावल जा रहल बा.\nअजलान शाह हॉकी टूर्नामेंट में भारत के हार\nकाल्हु भइल मैच में भारत पाकिस्तान से तीन एक से हार गइल आ एकरा साथ ही फाइनल में चहुँपे के मौको खतम हो गइल. पिछला दू बेर से भारत एह टूर्नामेंट में चैपियन बनल आवत रहुवे. पाँच गो मैच से अबले पाकिस्तान के नौ अंक आ भारत के सात अंक मिलल बा. भारत के आजु न्यूजीलैण्ड से मुकाबिला बा. काल्हुवे का दोसरा मैचन में न्यूजीलैण्ड मलेशिया के हरा दिहलसि आ आस्ट्रेलिया दक्षिण कोरिया के.